Birusaren transmisioak eta ZIUak gora Nafarroan

709 kutsatze berri zenbatu dituzte eta 15 lagun erietxeratu behar izan dituzte, horietako hiru zainketa intentsiboetako unitateetan.

700 koronabirus kasu pasatxo, 709 zehazki, atzeman dituzte Nafarroan astearte honetan, Foru Gobernuak emandako datuen arabera. Positibotasun tasa % 14,2an kokatu da.

Aurreko asteetan zenbatutako kopuruetatik gora dago datua, baina goranzko joera apur bat apaldu dela suma daiteke. Izan ere, duela astebete 655 kutsatze izan ziren (+54) baina duela 14 egun, 408 zenbatu zituzten (+301).

Kasuak ospitaleetara heltzen ari dira. Astearte honetan 15 pertsona erietxeratu behar izan dituzte, horietako hiru ZIUn. Guztira, 129 gaixo daude ospitalean (23 ZIUetan).

Tutera da udalerri zigortuena, 42 kasurekin. Segidan ageri dira Iruñeko Txantrea eta II. Zabalgunea, 32 eta 28 kutsatzerekin, hurrenez hurren. Tafallak 27 zenbatu ditu; Zizur Nagusiak, 24 eta Sarrigurenek, 21.

Transmisioa gorantz doan honetan, birusak gogorren kolpatutako talde bat txertatzeari ekin dio Osasunbideak: 5-11 urtekoak. Tafallako Kultur Etxean eta Doneztebeko kiroldegian hasiko dira gaur lehen dosiak jartzen eta bihartik aurrera txertaketa modu orokortuagoan egingo dute Iruñeko Seminarioan. Familiei SMS bidez jakinarazten ari da Osasunbidea dagokien hitzordua.

Txertaketa orokorrari dagokionez, asteartean 6.774 dosi ziztatu dituzte. Guztira, 1.159.057 txerto eman dituzte Nafarroan, eta pauta osoa duten nafarrak 532.691 dira.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


Zer egin dezaket (eta zer ez) alarma egoera amaitu denetik?

Maiatzaren 9an amaitu zen alarma egoera, eta EAEn neurri murriztaile berriak daude indarrean. Eusko Jaurlaritzak ohiko galderak argitzeko dokumentua eguneratu du. Zer egin daiteke (eta zer ez) alarma egoera amaitu denetik?

Joan den igandetik, alarma egoeraren amaieraren ondorioz, Eusko Jaurlaritzak ez du oinarrizko eskubideak mugatzeko marko juridikorik, baina bere eskumenen barruan hainbat neurri murriztaile ezarri ditu, Lehendakariaren azken dekretuaren bidez.

Dagoeneko ez dago etxeratze agindurik, ezta konfinamendu perimetralik ere, eta gizarte topaketa ezin dira mugatu; baina Jaurlaritzak murrizketa batzuk mantendu eta mugikortasuna mugatzea gomendatu du, besteak beste.

Testuinguru juridiko berriak zalantzak eragin ditu herritarren artean, eta, horren aurrean, Eusko Jaurlaritzak irizpideak argitzeko asmoz, galdera eta erantzunen dokumentua eguneratu du: hamar gomendio orokor eta aplikazio orokorreko neurriei buruzko 55 galdera eta erantzun.

OHIKO GALDERAK ETA ERANTZUNAK

[PDF] Irakurri edo deskargatu DOKUMENTU OSOA hemen

Gomendio orokorrak

Maskara etengabe eta egoki erabiltzea. Gogoratu hori nahitaezkoa dela.

Garbitu eskuak maiz.

Gutxienez, 1,5 metroko distantzia mantendu.

Saihestu jende-pilaketak, batez ere barne-eremuetan.

Pertsona-taldeak gehienez 4 pertsonatara mugatu.

Ez mugitu 23:00etatik 06:00etara.

Bizikidetza-unitate desberdinetako pertsonak elkartzea saihestu, batez ere barne-espazioetan.

Gizarte-elkarreragina edo beharrezkoa ez den mugikortasuna saihestu.

Etengabe aireztatu barruko espazioak.

Edozein sintoma susmagarriren aurrean, hala nola eztula, eztarriko mina, sukarra, aire faltaren sentsazioa edo usaimena galtzea, isolatu etxean eta jarri harremanetan zure osasun-zentroarekin.

Neurriei buruzko galderak eta erantzunak

1. Indarrean jarraitzen al du lau pertsonatik gorako taldeetan espazio publiko eta pribatuetan egoteko mugak?

Oro har, pertsonen taldea ez dago mugatuta, berariaz ezarritako jardueretarako izan ezik (ostalaritza, kirolak, etab.). Hala ere, 4 pertsona baino gehiagoko taldeak saihestea gomendatzen da.

2. Indarrean jarraitzen al du Euskal Autonomia Erkidegoan sartzeko eta irteteko muga?

Ez, ez dago lurralde-desplazamenduaren murrizketarik. Hala ere, alferrikako mugikortasun oro saihestea gomendatzen da.

3. Indarrean al dago 22:00etatik aurrera gauez zirkulatzeko muga?

Ez, ez dago ordutegi-mugarik mugikortasunerako. Nolanahi ere, mugikortasuna 23:00etatik 6:00etara mugatzea gomendatzen da.

4. Zer hartu behar dut kontuan maskara bat erosterakoan?

Arrazoi medikoengatik salbuetsita dauden pertsonen kasuan izan ezik, Kontsumo Ministerioak gomendatu du ezarritako zehaztapenak bete behar dituzten eta etiketan adierazi behar duten higiene-maskarak erabiltzea. Esteka honetan informazio zehatzagoa ageri da.

5. Maskara eramatetik salbuetsita dagoen pertsona bat maskara gabe sar al daiteke edozein motatako establezimenduetan?

Maiatzaren 7ko 23/2021 Dekretuan nahitaezko maskararen erabilera ezartzen da, salbuespen zehatz batzuetan izan ezik. Herritarrentzako salbuespenak maskara nahitaez erabili behar ez den jardueretan baino ez dira aplikatuko. Bestela esanda, maskara ez erabiltzeko mediku-ziurtagiria eduki arren, ezingo da markararik gabe gimnasio batean sartu, ez eta terraza batean egon edo saltoki batean sartu ere, jarduera horietan berariaz jasota baitago maskara erabiltzea derrigorrezkoa dela. Beraz, medikuntza-salbuespenak bide publikoan eta nahitaez erabili behar ez diren jardueretan aplikatuko dira.

6. Kontsumitu al daiteke alkoholik bide publikoan?

Ez. Alkohola kontsumitzeko debekuari eutsi zaio, bai bide publikoan, bai kanpoko esparruetan edo “kale-zurrutak” edo “ez-jaiak” motako bileretan ere.

7. Zer neurri hartu behar dira hondartza eta igerilekuetan?

Hondartzen kasuan, Foru-aldundiek eta Udalek mugak ezarri beharko dituzte hondartzetara sartzeko eta edukiera zehazteko, erabiltzaileen artean pertsonen arteko segurtasun-distantzia errespetatu dadin. Horretarako, mugak ezarri ahal izango dituzte hondartzetan egoteko denboretan, bai eta aparkalekuetarako sarbideetan ere, hondartzen edukiera kontrolatzea errazteko.

Igerilekuen kasuan:

Aire zabaleko edo estalitako igerilekuek, kirol- edo jolas-erabilerarako direnean, edukieraren ehuneko 50eko muga errespetatu beharko dute, bai sarbideari dagokionez, bai kirol- edo jolas-jardueretan.

Igerilekuak erabiltzean, segurtasun- eta babes-neurri egokiei eutsi beharko zaie, batez ere erabiltzaileen arteko segurtasun-distantziari.

Igerilekuetako egonlekuetan, banaketa espaziala ezarriko da, elkarrekin bizi ez diren erabiltzaileen artean pertsonen arteko segurtasun-distantzia lortzeko, lurzoruko seinaleen edo antzeko marken bidez.

8. Zein ordutara arte dago garraio publikoa?

Edozein motatako garraio publikoek eta EAEko hiru Lurralde Historikoetako bakoitzaren eremu txikiagokoek, gehienez 23:00etan irten beharko dute.

9. Taxiek 23:00etatik aurrera zerbitzurik eskaini al dezakete?

Bai. Ez da garraio kolektiboa eta funtsezko jarduerak egiten ditu.

10. Garraio publikoan jan edo edan daiteke?

Bi ordutik beherako iraupena duten EAEko garraio publiko guztietan debekatuta dago edozein janari mota kontsumitzea, alkoholik gabeko edariak izan ezik.

11. Ba al dago okupazio-mugarik garraio publikoan?

Ez, garraio publiko eta pribatuetan, ibilgailuak dituen plazak adina pertsona mugitu ahal izango dira, betiere maskara mantenduz.

12. Erre daiteke bide publikoan?

Bi metroko gutxieneko distantzia gordetzerik badago bakarrik.

13. Derrigorrezkoa al da erabilera publikoko establezimenduak eta lekuak aireztatzea?

Erabilera publikoko establezimenduek eta tokiek aireztapen iraunkorra bermatu beharko dute egunean zehar, eta lokalak ireki eta ixten direnean ere bai. Aireztapena mekanikoa bada, kanpoko airearen sarrera maximizatu beharko da, eta airearen birzirkulazioa saihestu. Aireztapen- eta girotze-sistemek indarrean dagoen araudiaren arabera eraikinetan eta lokaletan jarduteko eta mantentze-lanak egiteko gomendioak bete beharko dituzte.

14. Zein baldintzatan egin daitezke ezkontzak, jaunartzeak, bataioak eta antzeko ospakizunak?

a) Zeremonia edo ospakizun horiek kultu-lekuetan egiten badira, dekretu honetan berariaz jasotako erlijio-kultuko ekitaldiak egiteko ezarritako edukiera-arauak eta higiene- eta prebentzio-neurriak aplikatu beharko dira.

b) Ostalaritza- eta jatetxe-establezimenduetan egin daitezkeen ospakizunek establezimendu horietan zerbitzua emateko aurreikusitako baldintzak eta edukiera bete beharko dituzte.

c) Ekitaldi horiek ostalaritza- eta jatetxe-establezimenduekin bat ez datozen esparruetan antolatzen dituzten enpresek prebentzio-neurri baliokideak bete beharko dituzte, eta, nolanahi ere, Osasun Publikoaren eta Adikzioen Zuzendaritzak ezarritako jarraibideak betetzen dituen jarduketa-protokolo bat izango dute. Ekitaldi hauek ezin izango dira 22:00ak baino beranduago amaitu.

OSTALARITZA

15. Zer zerbitzu eman dezakete ostalaritza eta jatetxe establezimenduek?

Aire zabaleko terrazetan zerbitzuak eskaini ahal izango dira eta barruan ehuneko berrogeita hamarreko edukiera izango dute.

Bezero-taldeek ezingo dute mahai bakoitzean lau baino gehiago izan, eta ezingo dira bi mahai edo gehiago batu pertsona-kopuru handiagoko talde baterako, bizikideen kasuan izan ezik. Maskara erabiltzea nahitaezkoa izango da etengabe, elikagaiak edo edariak hartzen diren momentuan izan ezik.

Nolanahi ere, mahai desberdinetako aulkien artean gutxienez metro eta erdiko distantzia dagoela ziurtatu beharko da.

16. Zer ordutegi dute ostalaritza eta jatetxe establezimenduek?

Ostalaritza eta jatetxe establezimenduek –zerbitzuguneetako zerbitzuek izan ezik– gehienez ere 22:00etan itxi beharko dute, eta ezingo dute 6:00ak baino lehen ireki.

17. Zerbitzuguneetan dauden ostalaritza eta jatetxe zerbitzuak irekita egon daitezke 22:00etatik aurrera?

Zerbitzuguneetan dauden ostalaritza- eta jatetxe-zerbitzuak irekita egon daitezke 22:00etatik 06:00etara bitartean egon ahal izango dira irekita, baina iragaitzazko erabiltzaileentzat bakarrik.

18. Lau kide baino gehiagoko familia batek jan al dezake taberna-jatetxe bateko mahai berean?

Mahai bakoitzeko bezero-taldeek ezin izango dute lau baino gehiago izan, bizikideen kasuan izan ezik.

19. Derrigorrezkoa al da ostalaritza establezimenduetan maskara erabiltzea?

Maskara erabiltzea nahitaezkoa izango da etengabe, elikagaiak edo edariak hartzen diren momentuan izan ezik. Barruko establezimendu batean maskara behin eta berriz ez erabiltzea arrisku handiko testuingurua da.

20. Itxi al dezaket 22:00etan establezimenduaren barrualdea eta jarraitu terrazetan bezeroei arreta ematen?

Ez. Establezimenduen barrualdea eta kanpoaldea 22:00etan itxi behar dira, bezeroak ateratzea barne.

21. Jaso eta banatu al daitezke janari eskaerak ostalaritza establezimenduetan?

Bai, eskaerak 22:00ak arte entregatu ahal izango dira, establezimenduan bertan, eta, edonola, itxita egon beharko da jendaurreko beste edozein zerbitzutarako. Etxez etxeko banaketa 23:00ak arte egin ahal izango da.

22. Baimenduta al dago barran kontsumitzea?

Debekatuta dago barran edo zutik kontsumitzea, bai barruan, bai kanpoan, erabiltzaileek mahaian eserita kontsumitu beharko dute.

23. Joko eta apustu establezimendu batera joan naiteke?

Bai, joko- eta apustu-establezimenduek ateak ireki ditzakete indarrean dauden murrizketak eta ordutegiak errespetatuz.

24. Zer ordutegi dute joko eta apustu establezimenduek?

Establezimendu horiek, gehienez ere, 22:00etan itxi beharko dira, bezeroen hustea barne, eta ezingo dira 6:00ak baino lehen ireki jendearentzat.

25. Ostalaritza zerbitzua duen joko eta apustu establezimendu batek eskaini al dezake janaria eta edaria?

Bai, ostalaritzari aplika dakizkiokeen neurri eta murrizketa berberak errespetatuz.

26. Baimenduta al dago ostalaritza establezimenduetan jolas edo apustu makinak erabiltzea?

Bai, jolasten duen pertsona beti eserita egon behar du eta joko eta apustu lokaletarako ezarritako erabilera eta higiene baldintza berberetan.

27. Ba al dago futbolin edo billarrean jokatzerik ostalaritza establezimendu batean?

Jolas, joko edo apustu makinak establezimendu barruan nahiz kanpoan erabiltzeko bezala, erabiltzaileek eserita egon behar dute uneoro, eta joko eta apustu lokaletan ezarritako higiene eta prebentzio baldintza guztiak errespetatu behar dituzte.

28. Txokoak, elkarte gastronomikoak, lonjak eta antzekoak ireki al daitezke?

Ez. Txokoak, elkarte gastronomikoak, lonjak eta antzekoak itxita egongo dira.

29. %50eko gehieneko edukiera hoteletako eremu komunetan (jantokia, kafetegia eta abar) aplikatzen den 30 pertsonako kopurua baino handiagoa izan daiteke?

Dekretuak gehienez ere % 50eko edukiera ezartzen du kanpin-hotelen eta turismo-ostatuen eremu komunetarako, eta gune horietan ezin da inoiz 30 pertsonako muga gainditu aldi berean eta pertsonen arteko metro eta erdiko distantzia errespetatuz. Ostalaritza-instalazio horietako gainerako aretoek edo jantokiek %50eko gehieneko edukiera errespetatu beharko dute, beren azaleraren arabera, eta jantokien kasuan, jatetxe-zerbitzuei aplikatu beharreko araudia errespetatu beharko dute, edo, bestelako ekitaldiak antolatuz gero, barne-espazioetako bilerei aplikatu beharrekoa.

Nolanahi ere, gogorarazten da, 22:00etatik aurrera, hotelek eta bestelako ostatuek ostalaritza- eta jatetxe-zerbitzuak ostatu hartutako bezeroei soilik eskaini ahal izango dizkietela.

30. Zenbat lagunek har dezakete ostatu landetxe batean eta zein baldintzatan?

Landetxe bateko zerbitzua soilik alokatu ahal izango da ostatu hartzeko baimena duten pertsonen kopururako, eta ostatu hartzen duten pertsona guztiak bertan erregistratu beharko dira.

Gosariei, bazkariei eta afariei dagokienez, ostalaritzaren esparrurako ezarritako irizpideak errespetatuko dira:

Mahaiko mahaikideen gehieneko kopurua lau pertsonakoa da, eta ezingo dira bi mahai edo gehiago batu pertsona gehiago elkartzeko, bizikideen kasuan izan ezik.

Mahai desberdinetan eserita dauden pertsonen artean, gutxienez metro eta erdiko tartea utzi behar da.

Maskara erabiltzea nahitaezkoa izango da etengabe, elikagaiak edo edariak irensten direnean izan ezik.

Nolanahi ere, komeni da bizikidetza-unitate baten baino gehiagoren bilkurak edo topaketak saihestea, batez ere barne-eremuetan.

KIROLA

31. Baimenduta al dago eskola kirola?

Eskola kiroleko entrenamenduak egin ahal izango dira, eta gehienez ere sei laguneko taldeetan antolatuta. Taldea beti pertsona berek osatuko dute, eta ezingo dira aldagelak erabili. Entrenamenduetan eta taldeko kirolak egin aurreko eta ondorengo uneetan, pertsonen arteko metro eta erdiko segurtasun-distantzia, sei laguneko taldeak eta maskara erabiltzeko oinarrizko prebentzio-neurriak gordeko dira. Eskola-kirolean maskara erabiltzea nahitaezkoa da, bai aire zabaleko kirol-jardueretan, bai barruko esparruetan. Igerilekuetan eta kanpoko jarduera fisiko handiko aparteko uneetan baino ez dira kenduko.

32. Eta eskola kiroleko lehiaketa?

Ez.

33. Ikasleek aldagelak erabil ditzakete?

Ez. Aldagelak ezin dira erabili eskola-kirolean, erabiltzaileek erabili behar dituzten igerilekuetako aldagelak izan ezik, jakina.

34. Kendu al dezaket maskara, bakarka, hiri inguruetan kirola egiten dudan bitartean?

Kirol jarduera orotan, nahitaez erabili beharko da maskara. Hauek dira salbuespenak: eremu naturaletan, hirigune periferikoetan (oinezkorik gabe), igerilekuetan, lehiaketa profesionalean edo erdi-profesionalean dauden taldeen entrenamenduetan, lehiaketetan eta kanpoan egiten den jarduera fisiko biziko aparteko uneetan.

35. Derrigorrezkoa al da maskara erabiltzea kiroldegietan, gimnasioetan eta barruko esparruetan?

Bai

36. Aldagelak eta dutxa-guneak erabil daitezke?

Erabili ahal izango dira, gehieneko edukieraren ehuneko 35eko okupazioarekin. Halaber, dutxak erabili ahal izango dira, baldin eta banaka erabiltzen badira. Maskara nahitaez erabili beharko da, dutxatzeko unean izan ezik, eta une oro errespetatuko da erabiltzaileen arteko segurtasun-distantzia. Aldagelak etengabe aireztatu beharko dira erabiltzen diren bitartean eta, gainera, ireki aurretik eta itxi ondoren. Aireztapena mekanikoa bada, kanpoko airearen sarrera maximizatu beharko da eta airearen birzirkulazioa saihestu.

37. Zer ulertzen dugu kirolari erdi profesional diogunean?

Egutegi ofizialeko Estatuko eta nazioarteko lehiaketetan eta Euskal Federazioak antolatutako maila goreneko lehiaketetan parte hartzen duten kirolariak dira, guztiak kategoria absolutuan, Eta Estatuko edo nazioarteko lehiaketetan dagokien kategoria absolutua baino beheragoko kategorian. Atal honetan kategoria absolutuko maila goreneko bertoko kirol-lehiaketak sartzen dira.

38. Baimenduta al dago ehiza-jarduera bere modalitate guztietan, bai eta ibaiko eta itsasoko arrantza, kirol-arrantza eta jolas-arrantza ere, modalitate guztietan?

Bai. Nolanahi ere, beti errespetatu behar da pertsonen arteko metro eta erdiko segurtasun-distantzia, eta nahitaezkoa da maskara erabiltzea.

39. Publiko gisa joan naiteke kirol ekitaldi batera?

Ez. Debekatuta dago jendeak kirol ekitaldietara joatea.

40. Gimnasio bateko makina-gelan kirola egin dezaket?

Bai, banaka, maskara erabiliz, segurtasun-distantzia mantenduz eta baimendutako gehieneko edukiera errespetatuz.

41. Ikastaroak edo jarduerak taldean eskain daitezke?

Gimnasioetan, kirol-klubetan, igerilekuetan eta kiroldegietan programatutako ikastaroak edo jarduerak bakarrik egin ahal izango dira, baldin eta maskara erabiliz egiten badira, kanpoan egiten diren jarduera fisiko aparteko uneetan izan ezik. 6 pertsonako taldeetan gehienez, eta edukiera ehuneko 50era mugatuta badago.

42. Kirolari federatu bat lehiatu daiteke?

Bai.

43. Udako ohiko lehiaketak antolatu al daitezke federazioen estaldurarik ez badute?

Udan ohikoak diren kirol lehiaketak federazioen egituratik kanpo antolatzen badira, antolatzaileek baimena eskatu beharko diete erakunde eskudunei, lehiaketa garatzeko protokolo bat erantsita. Protokolo horrek, Osasun Publikoaren eta Adikzioen Zuzendaritzaren jarraibideak betez, higiene- eta urruntze-neurri guztien jarraipena eta osasun-agintariek ezarritako beste edozein arau bermatuko ditu.

BESTEAK

44. Eskola talde egonkor batek parte har al dezake museoetara, Aquariumetara, natura interpretatzeko zentroetara edo antzekoetara egiten diren bisitaldietan, nahiz eta talde bakoitzeko sei pertsonako gehieneko kopurua gainditu gida bakar batekin?

Bai, baldin eta eskola talde egonkorrak badira eta prebentziozko segurtasun neurri guztiak errespetatzen badira, hala nola maskarak uneoro erabiltzea, eskuak desinfektatzea, segurtasun distantziak, eta abar.

45. Azoka txikiak egin al daitezke bide publikoan?

Bai. Egiten ziren lekuetan egin daitezke, betiere baimendutako postuen %50 gainditzen ez bada. Hala ere, Udalek beste espazio edo kokaleku batzuk gaitu ditzakete, baimendutako postu guztiek lekua izan dezaten. Maskara erabiltzea nahitaezkoa izango da beti, eta pertsonen arteko segurtasun-distantzia 1,5 metrokoa izango da.

46. Musika eta ahots izaerako entsegu eta emanaldi kolektibo ez-profesionalak baimenduta al daude?

Musika eta ahots izaerako entsegu eta emanaldi kolektibo ez-profesionalek prebentzio neurrien protokolo bat izan beharko dute, Osasun Publikoaren eta Adikzioen Zuzendaritzak jarduera horretarako ezarritako jarraibideak jasoko dituena.

47. Baimentzen al dira dantza taldeen entseguak eta emanaldiak?

Dantza talde ez-profesionalen entseguak baimenduta daude, eta betiere zorrotz errespetatu beharko dira pertsonen arteko segurtasun distantziaren eta maskara erabiltzearen prebentzio baldintzak. Nolanahi ere, prebentzio neurrien protokolo bat izan beharko dute, Osasun Publikoaren eta Adikzioen Zuzendaritzak ezarritako jarraibideak jasoko dituena.

48. Zer edukiera errespetatu behar du saltoki txiki batek?

150 metro koadro baino gutxiagoko establezimenduek ezingo dute edukieraren ehuneko 50 gainditu.

49. Eta azalera handia bada?

150 metro koadrotik gorako azalera duten merkataritza establezimenduek edukieraren ehuneko 40ko gehieneko edukiera baimendua izatera igaroko dira, eta, hala badagokio, gehieneko edukiera hori bera aplikatuko zaie merkataritza guneei solairu eta saltoki bakoitzean, haien azalera edozein dela ere. Merkataritza guneetako arduradunek neurri nahikoak jarriko dituzte muga hori betearazteko.

50. Zein baldintzapean egin daiteke hileta, beilatokia edo ehorzketa bat EAEn?

EAEn gertatzen diren hileta, beilategi edo ehorzketetan, hemen ezarritako neurriak bete behar dira:

Hil-beiletan, 30 pertsona batu ahalko dira, gehienez, aire zabaleko espazioetan, eta 6, espazio itxietan. Bertaratzen den pertsona-kopurua txikiagoa izanez gero, ezingo da baimendutako edukieraren % 50 gainditu.

Hildakoaren ehorzketan edo haren errausketarako agurrean, 30 pertsona egon ahalko dira, gehienez, betiere espazio irekian egiten bada. Espazio itxian eginez gero, gehienez 10 pertsona batu ahalko dira, eta, nolanahi ere, pertsonen arteko distantzia gorde beharko da.

Kasu guztietan erabili beharko da maskara.

51. Zein da kultura edo gizarte ekitaldi eta jardueren ordutegia?

Jarduera edo ekitaldi kultural edo sozialik ezingo da 22:00ak baino beranduago amaitu.

52. Egin al daitezke erkidegoen bilerak edo jabeen batzarrak?

Maiatzaren 4ko 8/2021 Errege Lege Dekretuak 2. artikuluan jasotzen du. Betebeharrak eta luzapenak etetea, jabekideen batzarrak deitu eta egiteko betebeharra etetea jabetza horizontalaren araubidearen mende dauden erkidegoetan, 2021eko abenduaren 31ra arte. Hala ere, bilerak egin ahal izango dira, betiere topaketak egiten diren lokaletan ezarritako edukiera mugak betetzen badira, prebentziozko segurtasun neurri guztiez gain: maskara, aireztapena, segurtasun distantzia...

53. Zer baldintzatan ireki ditzakete gaztetxeek?

Gizarte eta kultura jarduerak egiteko administrazio baimena duten lokalek kultura edo gizarte jarduerak edo ekitaldiak egin ahal izango dituzte, eta ezin izango dituzte 22:00ak baino geroago amaitu. Ezarritako jarduera debekuak eta eteteak errespetatu beharko dira, baita %50eko gehieneko edukiera ere.

Instalazioetan pertsonen arteko segurtasuna mantentzeko beharrezko neurriak ezarri beharko dira, edo, halakorik ezean, babes fisikorako ordezko neurriak. Maskara nahitaez erabili behar da.

Dagokion baimenik ez duten lokalak gazte lonjen eta antzekoen kapituluan sartzen dira, eta, beraz, itxita egongo dira.

54. Zer baldintzatan egin behar dira haurrentzako eta gazteentzako hezkuntza aisialdiko jarduerak?

a) Aisialdiko jarduerak antolatzen dituen erakundeak Covid-19aren aurkako protokolo bat izan beharko du, prebentzio-neurriak benetan betetzen direla bermatzeko, Osasun Publikoaren eta Adikzioen Zuzendaritzak ezarritako jarraibideak betez.

b) Haurrentzako eta gazteentzako hezkuntza-aisialdiko jarduerak sei laguneko talde egonkorretan antolatu beharko dira, begiraleaz gain, eta, ahal dela, aire zabaleko guneetan. Maskara erabili beharko da beti.

c) Jantokiak erabiltzen badira, edukieraren ehuneko berrogeita hamarrera mugatuko da haien okupazioa, eta sei pertsonako talde berberak mantenduko dira, taldeen artean 2 metroko distantziarekin. Jantokiak behar bezala aireztatuta egon beharko dira.

d) Kirol-jarduerak edo artistikoak kontakturik gabe eta ikuslerik gabe egingo dira.

e) Egin beharreko jarduerek gaua igarotzea eskatzen badute, gela partekatuek baimendutako gehieneko edukieraren ehuneko 50 hartuko dute, pertsonen arteko distantziari eutsiz, eta, ahal den neurrian, sei pertsonako talde egonkorrak mantenduko dira, begiraleak edo erakundeko arduradun heldu batek gainbegiratuta.

f) Kanpin-dendak erabiltzen direnean, pertsona batek lo egin dezake denda bakoitzeko. Parte-hartzaileak bizikideak badira, denda berean lo egin dezakete. Dendak fisikoki isolatuta dauden zenbait gela baditu, gela horiek erabili ahal izango dira, eta egunero jaso, garbitu eta aireztatuko dira. Halaber, gaua bibak egiten igarotzea baimentzen da, segurtasun-distantzia eta zakuen higienea mantenduz.

55. Kultu lekuak 22:00ak baino beranduago itxi al daitezke?

Dekretuak ez du eragozten kultu lekuak 22:00etatik aurrera irekita egotea. Nolanahi ere, zorrotz bete beharko dituzte gehieneko edukieraren %35eko araua eta gainerako higiene- eta prebentzio-neurriak, batez ere maskara etengabe erabiltzea eta 1,5 metroko pertsonen arteko distantzia ziurtatzea.

Gomendio gisa, Eusko Jaurlaritzak gaueko jarduera 23:00etatik 6:00etara mugatzea proposatu die herritar guztiei, nahita eta kontzienteki. Hori dela eta, kultu lekuak 23:00ak baino lehen ixtea gomendatzen dugu, fededunak etxera 23:00ak baino lehen joan daitezen. Hori guztia, osasun publikoaren eta bizitzaren aldeko konpromiso indibidual eta kolektiboaren barruan.


Lasarte-Oria Bai! kros herrikoia irabazi du Aratz Rodriguezek

Igandean jokatu zen kirol proba hau, eta emakumeetan lehena izan zen Zumaiako bizilaguna.

Pasa den igandean, urriaren 30ean, jokatu zen Buruntzaldeko herri honetan bertan antolatzen duten Lasarte-Oria Bai! kros herrikoiaren XXV. edizioa. Aurreko bi urteetan ezin izan zuten jokatu lasterketa hau osasun egoeragatik, eta aurten gogotsu ekin diot antolakuntzari. Korrikalariek ere errus erantzun diote deialdiari, eta 705 kirolarik amaitu dute hamar kilometroko lasterketa.

Aratz Rodriguez Zumaiako bizilaguna izan da irabazlea emakumeen kategorian. 38:47 denborarekin zeharkatu zuen Rodriguezek helmugako lerroa. Podiumean bigarren Irati Larrañaga usurbildarra izan zen, eta hirugarren Maialen Gurrutxaga andoaindarra.


Maddi Ane Txoperena nagusitu da Xilabako hirugarren kanporaketan

Xilaba Bertsolari Txapelketako hirugarren kanporaketa jokatu da Ainhoan. Xumai Murua Berra eta Ramuntxo Christyk egin dute bigarren eta hirugarren, hurrenez hurren. Ainhoako Elkarteen gela 160 bertsozalek bete zuten. Datorren larunbatean laugarren saioa jokatuko dute Larzabalen. Fase honetako azken saioa izanen da.

Xilaba 2020 Bertsolari Txapelketari segida emanez, kanporaketaren hirugarren saioa jokatu dute Ainhoan.

Saioko irabazlea Maddi Ane Txoperena Iribarren izan da, 335 punturekin, eta zuzenean sailkatu da hurrengo fasean, Isturitzen, kantatzeko. Horrela gelditu da sailkapena:

Maddi Ane Txoperena Iribarren....335

Xumai Murua Berra.......................326,5

Ramuntxo Christy................. ........312,5

Iker Altuna................................ ....305,5

Bixente Hirigarai................... ........292

Battitt Crouspeyre.................. .......289,5

Xilaba Bertsolari Txapelketaren laugarren kanporaketa eta, aldi berean, fase honetako azken saioa, hurrengo larunbatean jokatuko dute Larzabaleko Herriko gelan. Xan Alkhat, Mizel Mateo, Josu Txoperena Iribarren, Oneka Arteaga Olasagasti, Kerman Diaz, eta Johaine Sarraillet bertsolariak arituko dira. Saioaren ondotik erabakita geldituko da Maddalen Arzallus Antia, Odei Barroso Gomila eta Miren Artetxe Sarasola bertsolariekin batera zein bertsolari izanen diren Final Herenetan.

Saioa 17:00etan hasiko da eta, ohi bezala, sarrerak leku berean erosten aukera izanen da.


B2 eta C1 azterketak prestatzeko eskaintza Hernanialdeko AEK euskaltegietan

Euskara ikasteko ikastaro berriak izango dira urtarriletik aurrera Hernanialdeko AEK-n. Dirulaguntzak %100 artekoak izan daitezke.

Urtarriletik aurrera, B2 eta C1 mailako ziurtagiria prestatzeko ikastaro berriak eskainiko ditu Hernanialdeko AEK-k. 2020-2021 ikasturteko orain arteko eskaintzaz gain, aipatutako bi ikastaro horiek eta migratzaileentzako hastapeneko klaseak eskainiko dituzte eskualdeko AEK euskaltegietan.

B2 mailako klaseak astean bitan izango dira, 9:30etik 11:30era. Horrez gain, bi astez behin orduerdiko tutoretza jasoko dute ikasleek. C1 mailako ikastaroa ere astean bitan izango da, 9:00etatik 11:00etara. Kasu horretan ere, bi astez behin irakaslearekin orduerdiko tutoretza egiteko aukera izango dute ikasleek.

Ikastaroak euskara ikasi edo hobetu nahi duten pertsonei eskainita daude, titulua edo ziurtagiria eskuratu nahi dutenez gain. Dirulaguntzak matrikularen %100erainokoak izatera irits daitezke.

Aipatutakoaz gain, autoikaskuntzako ikastaroak ere eskaintzen ditu Hernanialdeko AEK-k klaseetara joateko zailtasunak dituzten ikasleei zuzenduta.

Euskaltegietako gela guztiak egungo osasun egoerara egokituta daude, beharrezko neurri eta produktuez horniturik.

Interesa duenak dei dezala 607 592 864 telefono zenbakira, edo gerturatu dadila Urnietako, Hernaniko edo Astigarragako AEK-ren bulegoetara.


A25

17:30-20:30. Autodefentsa feminista tailerra.

12 urtetik gorako emakumeei zuzendurik.


Ibai Marin: "Rockeroagoa da aurten argitaratuko dudan guztia"

Ibai Marinek (Donostia, 1978) ‘Viernes Lobo’ singlea eman zuen argitara otsailean, rock klasikoaren kutsua duen abestia. Urte bukaerarako disko berria argitaratzeko asmoa du.

Sortzaile gisa, musika kontsumitzeko bide berrietara ohitu nahian dabil Orion bizi den musikaria. Viernes Lobo singlearen ondoren, beste kantu bat emango du argitara uda aldean, eta urte amaieran, disko berria. Ilusioz erreparatzen die datozen hilabeteei, Hira taldeko abeslaria izan zen donostiarrak.

Zein izan da Viernes Lobo singlea kaleratzeko bulkada nagusia?

Zerbait berria egiteko gogoa. Bidean naiz diskoa duela urtebete pasatxo atera genuen, eta hau momentu ona iruditu zait. Urte bukaeran aterako dugun disko berriaren aperitifa da Viernes Lobo; disko berria egosten ari naizela ezagutzera emateko abisua.

«Bada ostiral gauero errepikatzen den zerbait...» dio abestiak, lehen ahapaldian. Zer da behin eta berriz gertatzen den hori?

[Barrez] Zer ez zaigu gertatu ostiral gauetan? Asteburu bateko gorabeherak kontatzen ditut abestian. Gozamenetik sufrimendura egon daitekeen tarte txikia azaltzen saiatzen naiz, nola, berehala, ospakizun eder batetik bakarrik egotera pasa gaitezkeen. Gurpil zoro horretatik aterata, ustez bere lekua bilatu duen pertsona baten talaiatik egina dago kantua.

Singleak rock klasikoaren estandarrak betetzen ditu. Horren bila joan al zara?

Bai. Aurreko diskoa, Bidean naiz, organikoagoa zen, intimoagoa. Oraingo honetan, berriz, hortik pixka bat aldentzen saiatu naiz, pieza rockeroagoa osatzeko.

Viernes Lobok indarra du, bizitasun handiagoa.

Martxosoagoa da, dantzagarriagoa.

Zuzenean ere aurkeztu zenuten Larratxon jotako kontzertuan. Zer sentsazio izan zenituen?

Kontzertua primeran atera zen, egia esan. Kantari dagokionez, publikoari oso ondo iritsi zitzaion, iritzi onak jaso genituen.

Taldea ondo trinkotuta antzeman daiteke abestian. Betidanik zurekin ibili diren musikariekin grabatu al duzu?

Oso gustura nago estudioan egin genuen lanarekin. Aritz Pardina gitarrista eta Libana Taboada kantaria nirekin daude bakarkako bideari ekin nionetik, eta horiez gain, beste musikari batzuk ere parte hartu zuten grabaketan. Harkaitz Bastarrikak baxua grabatu zuen. Lehen ere jo izan dugu elkarrekin, musikalki konexio oso ona dugu.

Bestalde, jende berria sartu nahi nuen, freskotasuna emateko, eta eskarmentu handiko bi musikari lortu nituen: Paul San Martinek hammonda grabatu du, eta Gus Gonzalezek bateria. Bi hauen lana harrigarria izan da, beren zigilua laga dute kantan.

Hain zuzen ere, hammond organoa da kantuaren bereizgarrietako bat; aurreko diskoan ez zenuten erabili, ezta?

Rock klasikoaren kutsua ematen dio kantari. Orain artean ez genuen abestietan sartu, ez. Rockean handiak izan diren talde askok erabili izan dute: Deep Purplek adibidez. Soinu oso berezia du, instrumentu ederra da.

Azken hilabeteetan sorkuntza prozesuan murgilduta egon zara. Zein izan dira gehien entzun dituzun taldeak?

The Black Crowes-ek harrapatuta nauka azken aldian. Erosi dudan azken diskoa Lynyrd Skynyrd-ena izan da. Talde mitikoak biak ala biak. Gaur egungoei dagokionez, Los Zigarrosek egiten duena musika ona iruditzen zait benetan. Tarqueren azken lana ere bikaina da.

Baliabide digital txukunekin, etxean kalitate duina duten gauzak grabatu daitezkeela esaten da. Kasu honetan, Elkarren egin duzu grabaketa. Zer balio erantsi du halako estudio batek?

Batetik, abestia zuzenean grabatu nahi nuen, musikari guztiek batera jota. Horretarako, leku zabala behar izaten da talde osoa sartzeko, eta tokiak soinu ona izan behar du. Elkarrek oso ondo betetzen ditu bi baldintza horiek. Bestalde, estudio on bat zapaltzeak ematen duen plazera ere hor dago: mikroak ondo jarrita, espazioa, erosotasuna...

Gainera, halako estudioek anplifikadoreei egurra emateko aukera eskaintzen dute, eta niretzat, horien soinua ondo harrapatzea da garrantzitsuena, egiazko soinua. Baliabide teknologikoek eskaintzen dituzte imitaziorako aukera oso onak, baina egiazko soinua dagoen lekuan...

Gaur egun, musika asko kontsumitzen da telefonoaren bidez. Merezi al du grabaketetan halako kalitatea bilatzeak, gero abestiak erresoluzio eskaseko gailuetan entzungo badira?

Niretzat bai, besteak beste, abestiak nire plazererako egin eta grabatzen ditudalako. Dena den, egia da musika telefonoan entzuteak esperientzia bera asko eskasten duela; alde ederra dago abestiak vinilo edo entzungailu on batzuekin kontsumitzen direnean.

Viernes Loborekin batera, ondo grabatutako bideo bat argitaratu zenuen. Orain beste kanta bat grabatu duzu, uda hasieran ateratzeko, eta urte bukeran, disko berria. Entzuleei materiala zatika ematea garai digitaletara egokitzeko modua da?

Dudarik gabe. Aipatzen duzun hori guztia bizi garen erritmo eroaren ondorio zuzena da. Jendeak gauza azkarrak nahi ditu, kanta bat edo bi, eta kito. Zoritxarrez, inork gutxik ematen dio entzunaldi osoa 15 abestiko disko berri bati. Disko berriak 8 abesti inguru izatea aurreikusten dut.

Eginak al dituzu guztiak?

Oraindik denak ez.

Aurreko diskoaren ildoari segituko al dio berriak?

Bai, baina Viernes Loborekin antzeman daiteke eman nahi dudan aldaketa. Elektrikoagoa izatea nahi nuke, rockeroagoa. Aurreko lanaren eboluzio logikoa jarraituko du lan berriak, baina salto bat egongo da.


Sargoritzeraino

Gaur bero dezente pilatuko da, hegoaldeko haizearekin batera. Baso suteak sortzeko arriskuaz ohartarazi dute.

Zeru nahiko gardenak izango ditugu gaurkoan ere. Tarteka hodei batzuk agertuko diren arren, erdi eta goi mailakoak izango dira. Haizeak hegoaldetik egingo du ufa, zenbaitetan indar handiz. Hortaz, eta, tenperaturak aintzat hartuta, Euskalmetek abisu horia ezarri du, baso sute arriskuagatik. 7 graduan hasi eta 26 gradura igo daiteke galinstanoa.

Ostegunean, hodeiak eta ostarteak izango ditugu. Haizeak mendebaldetik joko du, baina ez bezperako indarrarekin. Termometroetan, aldaketak bi muturretatik iritsiko dira: minimoek gora eta maximoek behera egingo dute. Gasteizerako 9 eta 23 gradu artekoak iragarri ditu AEMETek.


Tertulixan; irakurketa kluba baino gehiago

Hamar urte beteko ditu Tertulixan taldeak ikasturte honetan. Irakurzaletasuna bultzatzeaz gain, irakurleak formatzea ere bada saio horien helburua, baita harreman sozial berriak egiteko eta ideiak elkartrukatzeko gunea sortzea ere.

Berrikuntzekin hasiko du ikasturtea Tertulixan irakurketa klubak; izan ere, dinamizatzaile berriak estreinatuko ditu bai euskarazko taldeak, baita gaztelaniazkoak ere. Miriam Luki eta Monika Leiba izango dira, hurrenez hurren. Eta nahiz eta Oñatin lehenengoz ariko diren lan horretan, badute esperientzia beste herri batzuetako irakurketa klubetan. "Hiruzpalau urtetik behin aldatu egiten ditugu, dinamizatzaile bakoitzak bere estiloa izaten duelako eta bakoitzak bera datorren mundutik askotariko ekarpenak egiten dituelako", adierazi du liburutegiko arduradun Arantzazu Ibarrondok.

Hamargarren urteurrena ospatuko du, gainera, ikasturte honetan irakurketa klubak. Zazpi saio egingo dituzte, urritik maiatzera. Urriaren 26an hasiko dira euskarazkoarekin, Carson McCullers-en Kafe tristearen balada liburuarekin, eta gaztelaniazko taldean Jung Chang-en Cisnes salvajes: tres hijas de China liburuarekin ekingo diote azaroaren 2ko saioan. Martitzenetan 18:30ean izaten dira saioak. Gaztelaniazko saioetako bitan, gainera, Kike Infame komikilaria izango da Leibaren ordez, eta beste estilo bateko lanak aztertuko dituzte horietan.

Taldearen helburu nagusia da irakurzaletasuna bultzatzea, baina hori baino gehiago dela azpimarratu du Ibarrondok: "Harreman sozialak sortzen dira eta herrian horrelakoak izatea oso garrantzitsua da, eta ez daude hainbeste. Ideien elkartrukatze bat egiten da eta aldamenekoa gehiago ezagutzen da".

Izen-ematea hilaren 30era bi-tartean egin ahal izango da, liburutegian, 943 71 61 66 telefono zenbakira deituta, Whatsappez 688 73 28 26 zenbakian edo liburutegia@onati.eus helbidera idatzita.

Idazketa lantegia

Laugarren urtez jarriko dute martxan Joxemari Iturraldek gidatutako idazketa lantegia. Bertan, idazteko zaletasuna dutenei behar duten motibazioa, bultzada, formakuntza eta informazioa eskaintzen zaie. Urriaren 25ean hasiko dute lantegia, 18:00etan, kultura etxeko bilera gelan.

Ipuin kontalariak

Ikasturte honetan, ipuin konta-ketak ere izango dira liburutegian. Esaterako, urriaren 20an, helduendako saioa eskainiko du Eugenia Manzanerak, eta hilabete bakoitzeko azken eguenetan Ostegun Kontalariak saioak izango dira umeendako.


Soren Kragh Andersen danimarkarraren bigarren etapa

Sunweb-eko ziklistak txikitu egin ditu iheskide guztiak, 14 kilometrora jo duen erasoarekin, eta bere taldearen Tour aparta errematatu.

Andoni Urbistondo (Aiurri.eus). / Lehen 120 kilometroetako kontrola, eta azken 40 kilometroetako kaosa. Horixe eman du Tourreko 19. etapak. Lehen bi laurdenetan Remy Cavagna frantziarrak 120 kilometroko erlojupekoa egin du, hurrengo osteguneko Munduko Txapelketako erlojupekoari begira entrenamendu ezin hobea.

BORAk minutu eta erdira mantendu du frantziarra, uneoro, Peter Saganen etapa garaipenean pentsatzen, baina BORAren kemena itzali egin da bapatean, eta kaosa nagusitu tropel buruan. Tropel erdia saiatu da ihes egiten, eta 12 lagunek egin dute zuloa, azkenerako. Txirrindulari onak, beste behin: Bennett, Sagan, Van Avermaet, Stuyven, Naesen... Eta Soren Kragh Andersen. Lyonen etapa eraso bortitz baten ostean irabazi zuen errodadore bikaina.

Ba antzera jokatu du gaur. Zirrikitua ikusi du 14 kilometrora, eta eraso bikaina egin. Inor ez da bere bila irten, eta 10 segundo atera ditu aitaren batean. Zuk tira, nik begira, iheskideak ezkutatu egin dira, eta Andersenek minutuko aldea lortu du 10 kilometrotan. Garaipen handia lortu du, bere bigarrena, eta hirugarrena Sunweb taldearentzat. Bukatzear den Tour honetan etapen irakurketa onena egin duen taldea, zalantzarik gabe.

? ??????????? Søren Kragh Andersen goes alone! He managed to open a 35'' gap.

? ??????????? Søren Kragh Andersen attaque ! Il a 35'' secondes d'avance ! #TDF2020 #TDFunited pic.twitter.com/7sUjbC7Yam — Tour de France™ (@LeTour) September 18, 2020

? ??? Final KM!

A series of attacks finally saw ? ??????? Søren Kragh Andersen build a lead and ride in solo for his 2nd #TDF2020 stage win! ? ?? ?

Plusieurs attaques mais celle de ? ??????? Søren Kragh Andersen fut la bonne. Le danois remporte en solitaire sa 2ème victoire sur le #TDF2020. ? ??? pic.twitter.com/glvoOtmzst — Tour de France™ (@LeTour) September 18, 2020

Bihar podiuma, Top 5a eta mendiko maillota erabakiko dira, 20. etapan. 36.2 kilometroko erlojupeko-kronoigoera. Erlojupekoa lehen 30 kilometroetan, goranzko joerarekin, eta azken 6ak lehen mailako mendate gogorra, Les Planches des Belles Filles mendate ezagunean. Sei kilometro eskas, eta %8.5eko batez besteko pendiza. Tarteka %13ko maldak, eta bukaerako 200 metroetan %20ko horma ikusgarria.

Roglic da horiari eusteko faborito argia, 57 segundo kentzen baitizkio Pogacar herrikideari. Esloveniar gazteak mendiko maillota irabazi nahiko du, Carapaz-ekin borroka estuan. Podiumeko hirugarren eskilara bereganatzeko borrokak ere zeresana eman dezake. Miguel Angel Lopezek 1.39ko errenta ateratzen dio Richie Porteri. Nahikoa dirudi, baina australiarrak ezustekoa eman dezake kolonbiarraren aurka.

Eta azkenik, Mikel Landaren borroka Top 5ean mantentzeko. Arabarrak 51 segundo ateratzen dizkio Movistar taldeko Enric Mas-i. Nahikoak ote? Erantzuna bihar!

Albiste hau Aiurrik argitaratu du eta Creative Commons by-sa lizentziari esker ekarri dugu ALEAra. Andoni Urbistondoren jatorrizko kronika hemen duzue ikusgai.


Kontxako uretan bainua hartzen ari ziren bi pertsona erreskatatu dituzte

Suhiltzaileek eta Gurutze Gorriak atera dituzte goizaldeko seiak aldera uretan bainatzen ari ziren 26 eta 25 urteko bi gizonezkoak.

Suhiltzaileek eta Gurutze Gorriak 26 eta 25 urteko bi gizonezko erreskatatu dituzte Donostian Kontxako hondartzako uretatik, Gipuzkoako hiriburuko Udalak jakitera eman duenez.

Goizaldeko seietan bi gizonak bainua hartzera sartu dira itsasoan, eta Ertzaintzaren patruila batek ikusi ditu uretatik atera ezinda. Udaltzaingoa, Ertzaintza, Donostiako Suhiltzaileak eta Gurutze Gorria bertaratu dira erreskate lanetan laguntzera.

Azkenean, suhiltzaile bat uretan sartu da eta gizonetako bat ateratzea lortu du. Bestea, berriz, Gurutze Gorriak atera du zodiac bat erabilita. Ospitalera eraman dituzte biak.


Badator aurtengo Azpeitiko Tuba Jaialdia

[caption id="attachment_108649" align="aligncenter" width="300"] Juan Carlos Ribelles eta Agustin Jimenez jaialdiaren aurkezpenean (Miriam Tamayo/Hitza)[/caption] Iaz bezala, aurten ere Azpeitiko Tuba Jaialdia ospatuko da irailaren 26an eta 27an. Aurtengoa, bosgarren aldia da eta ekitaldiz beteriko bi egun antolatu dituzte. Izan ere, kontzertua eskaintzeaz gain, hitzaldiak eta bazkaria ere antolatu dira bi egun horietarako. Antolatzaileek adierazi dutenez, hainbat tuba "maisu" egongo dira aurten jaialdian: besteak beste, Juan Carlos Jimenez (Donostiako kontserbatorioko irakaslea), Oscar Abella (EOS tuba bakarlaria), Joaquín Díaz (Gazteizko bombardino bakarlaria), Izaskun Ocon (Musika eskoletako tuba irakaslea), Ibai Pastor (musika eskoletako bombardino irakaslea), Atsutaro Mizunaka (Bordeleko (Frantzia) orkestrako tuba bakarlaria), Luis Gimeno (Musikeneko tuba irakaslea), Juanjo Munera eta Paco Yánez (Bilboko musika taldearen bonbardino eta tuba joleak). Guztientzako jaialdia V. Tuba Jaialdiaren antolatzaileek azpimarratu dutenez, jaialdi hau "maila guztietako musikariei dago bideratuta. Jaialdi honetan ez dago adin edo herri mugarik". Juan Carlos Ribelles eta Agustin Jimenez, jaialdiaren antolatzaileak, inguruko guztiak animatu nahi dituzte jaialdian parte hartzera. Izena emateko aukera jaialdiaren aurreko astean amaituko da, eta 30 euro ordaindu beharko dira. Prezio horren barruan jaialdiaren elastikoa, hamaiketakoa eta bazkaria sartuta daude. Tuba eta bnbardino elkarteko bazkideak, aldiz, 25 euro ordainduko dituzte. Izena ondorengo posta elektronikoaren bitartez eman daiteke: tubajaialdia@gmail.com, edo bestela, ondorengo helbidera jo daiteke: Iberotarren Enparantza 6, 1º A, 20730, Azpeitia. Informazio gehiago eskuratzeko deitu ondorengo telefonora: 636-801991. Antolatzaileek, herritar guztiek "ondo pasatzera" gonbidatu nahi dituzte, izan ere, mota desberdineko abestiak entzungo dira: besteak beste, Karibeko erritmoa duten abestiak eta Arratsalde honetan. Juan Carlos Ribellesek adierazi duenez: "Txikienak etorkizuna dira, eta horregatik sorpresa bat antolatu dugu beraientzat. Tuba egunean izango da, eta umeak protagonista bihurtuko ditugu". Egitaraua Irailak 26, ostirala 19:30ean: Soreasu antzokian, pianoz lagunduriko entzunaldia. Bertan, Ana García piano jotzailea egongo da. Antolatzaileek adierazi dutenez, bi musikariek baieztatu dute ekitaldi honetan egongo direla: Andoni Moñux, aurtengo Euskadiko Musikari gazteen lehiaketako txapelduna eta David Muñoz. Beste musikariak oraindik baieztatzeko daudela. Irailak 27, larunbata: TUBA EGUNA 09:45: Beroketa Joaquín Diaz-en eskutik. 10:30: Entsegua. 11:15: Hamaiketakoa. 12:15: Hitzaldia, David Muñoz irakaslearen eskutik: Metalezko musika tresnetako arnasketa teknika. 13:30: Entsegua 14:30: Bazkaria. 17:00: Azken entsegua. 19:15: Kalejira. 19:30: Kontzertua, Azpeitiko Plaza Txikian (Eguraldi txarra eginez gero Sanagustin Kulturgunean).


Adecco 150 profesional bilatzen ari da Arabako Talgo tren-enpresan lan egiteko

Arabako Talgo enpresan aritzeko langile bila dabil Adecco. 150 lanpostu eskaintzen dira, ofizioak denak: besteak beste, soldatzaileak, iturginak, elektrizistak eta elektromekanikan adituak. Baina, ez da batere erraza izaten ari enpresarentzat. Ez dago nahikoa langile.


Etxetik ere egin liteke dantza

Aiko taldeak dantza eskola digitala jarriko du martxan urritik aurrera. Zuzeneko saioak, ikastaroak eta grabatutako materialak eskura izanen dituzte dantzazaleek.


Lointek Gernikak kontratua luzatu dio lesionatuta dagoen Gabija Meskonyte jokalariari

Lituaniarra bajan da ezkerreko belaunean duen lesioaren ondorioz eta iragan azaroaren 15ean bigarren ebakuntza bat egin behar izan zioten.

Lointek Gernika Bizkaiak kontratua berritu dio Gabija Meskonyte lituaniarrari, bigarren denboraldia "aukeran", klubaren erabakiaren arabera. Lituaniarrak lesio larria du belaun batean eta baja izango da denboraldi osoan.

Meskonytek ezkerreko belauneko atzeko lotailu gurutzatua hautsi zuen urrian. Aurretik, urte hasieran, ebakuntza egin zioten eta azaroaren 15ean bigarrenez sartu zuten kirofanoan.

"23 urterekin, jokalariak oso itxura ona eman zuen denboraldi aurreko partidetan eta Malosten baduela zer eskaini uste dugu", adierazi dute Gernikako klubeko arduradunek.

Gogora ekarri dutenez, ez da lesionatuta dagoen jokalari baten kontratua luzatzen duten lehen aldia: 2019ko udan Juana Molina-Pradosi kontratua berritzea erabaki zuten "lesio batetik errekuperatzen ari zenean".


Igandean, txantxoen txanda

Asteburuko ospakizunak ez dira gaur amaituko, izan ere, bihar Euskal Inauteriak ospatuko ditu Ttakun Kultur Elkarteak, udalarekin elkarlanean. 11:30ean hasiko da txantxoen kalejira, Sagardotegi plazatik, eta hiru geldiune egingo dituzte Juan XXIII, Isla eta Elizatze plazetan.


Goshin diziplinako 1. Dana lortu du Angel Dazak

Ekainean erdietsi zuen gradua Laudioko Araba Karate Clubeko maisuak.

Etengabeko ikasketa prozesua da karatea; argi dauka Angel Dazak. Urte andana daramatza Laudioko Araba Karate Klubean maisu, baina ez dio sekula ikasteari utzi. Ekainean Amorebietara bertaratu zen, Espainiako Karate Federazioak deitutako azterketa batean parte hartzera. Modu horretan, 1. Dan gradua eskuratu zuen Goshin diziplinan.

Horrez gain, Dazak 4. Dan gradua lortu zuen 2020an. Kirol horretan 10. Dana da gradu gorena. Hala ere, maila goren horretara kirolari bakan batzuk baino ez dira iristen, estilo edo eskolen sortzaileak batik bat.

Zer da Goshina?

Angel Dazak berak azaldu duenez, autodefentsara bideratutako diziplina da Goshina. “Ostikadak eta ukabilkadak lantzeaz gain, luxazioak, proiekzioak eta autobabesera bideratutako era guztietako teknikak lantzen dira, balio handikoak gaur egungo garaietarako”, azaldu du Laudioko klubeko kideak. Bere hitzetan, oso diziplina “eraginkorra” da gizon zein emakumeentzat, “ez baita ezagutza tekniko handia behar horretan sakontzeko”.


Donejakue bideari buruzko ikastaroa, otsailetik maiatzera bitarte

Otsailetik maiatzera bitarte, Donejakue oinez sortzen da bidea. Historia, arkeologia, artea, mito eta kondaira Donejakuetarrak ikastaroa eskainiko da Oiasso museoan.

Jokin Lanz izango da irakaslea, eta besteak beste, Donejakue bidean dauden beste zenbait bideren historia eta aztarnak ikusteko aukera eskainiko du. Gazteleraz bakarrik izango dira tailerrak.

Asteartetan 18:00etatik 19:00etara, edota ostegunetan, 11:00etatik 12:00etarako saioetan eman daiteke izena, urtarrilaren 11tik aurrera. Matrikulak 65 euro balio du, eta hurrenez hurren, otsailaren 8 edo 10ean hasiko da.


Ondareari balioa emateko ibilbide berria osatuko dute

Alkizako Udalak laguntza jaso du, 'Begiratokiaren ibilbidea' atontzeko eta ondare etnografikoa, arkeologikoa eta paisajistikoa indartu ahal izateko

Orain arte Fagus-Alkiza egitasmoaren barruan zeuden bi ibilbideak egokitu eta Begiratokiaren ibilbide zirkularra osatuko dute Alkizan. Bost bat kilometroko zirkuitu laburra izango da eta herrian dagoen ondare etnografiko-arkeologikoa eta balio paisajistikoa erakusteko erabiliko dute. «Mendiaz aparte, Alkizan balioa duten elementuak daudela erakutsi nahi dugu», esan du herriko alkate Inaki Irazabalbeitiak.

Ibilbidea egokitzeko lanak egiteko Alkizako Udalak Gipuzkoako Foru Aldundiko Ingurumeneko eta Obra Hidraulikoetako departamenduaren laguntza jaso du. «Aldundiak finantzatzen du interbentzioa %100ean. Ia 70.000 euroko inbertsioa da eta laguntza hau jaso ezean ez genuke ahalmenik izango lan hauek egiteko. Txalotzekoa da bultzatzen duten programa hau, gurea bezalako herri txikiei ateak zabaltzen dizkielako. Herri bezala daukagun proiektuan aurrera egiteko balioko digu. Beraz, oso eskertuta gaude jasotako laguntzarekin», aipatu du alkateak.

Alkizan natura, gizakia eta kultura ardatz hartuta ari dira herri proiektua lantzen azken urteetan eta osasun krisiaren testuinguruan aukera bat zabaltzen zaiela adierazi du Irazabalbeitiak: «Arrisku gutxiko ingurune bat eskaintzen dugu, mendia eta naturaz inguratuta. Sumatu dugu azken hilabeteetan, uda partean batez ere, jende gehiago ibili dela ingurune honetan mendi bueltak egiten edo paseotxoak ematen». Udalak argi du, dena den, turismo jasangarria bultzatu nahi duela, masifikaziotik aldenduta. «Turismoa gure etorkizunaren oinarri bat da, baina neurrian nahi dugu. Bisitari kopuru bat nahi dugu herriaren nortasuna eta konfigurazioa aldatuko ez duena. Jendea gerturatzea nahi dugu, Alkiza ezagutzea, ostalaritza establezimenduetan gastua egitea. Horrek berpizten eta indartzen du gure herria», nabarmendu du alkateak.

ONDAREA BISTARAZI

Aurretik prestatuta zeuden bi ibilbideetan ondare arkeologiko-etnografikoaren aztarnak egon bazeuden, «ez bere onenean», Irazabalbeitiaren esanetan. «Hortxe zeuden, erabiltzeari utzi zitzaien bere garaian eta denborak egiten dituen kalteak sumatzen dira ondare horretan». Horregatik elementu horiek berreskuratu eta egokitzeko lanak abiatu dituzte. Urrian zehar hasi eta urte amaierarako Begiratokiaren ibilbidea prest egotea espero dute. «Gipuzkoako Foru Aldundiak du lanak egiteko ardura osoa eta haiek egin dute kontratazioa, horrelako lanetan espezializatutako enpresa bat ari da».

Begiratokiaren ibilbidea deitu diote Santa Kruz ermita zegoen tokian egurrezko miradore bat egingo dutelako. «Handik inguruko mendi, ibar eta herrien ikuspegi ederra dago. Balkoi hori eskaini nahi diogu bisitariari eta bertatik Andatza, Uzturre, Aralarko natur parkea, Adarra eta hondoan Aiako Harria ikusi daitezke. Agerian utziko ditugu Santa Kruz ermitaren hondakinak. XIX. mendearen lehen zatian eraitsi zuten gotzaindegiaren aginduz oso egoera txarrean zegoelako. Lurraz eta sasiz estalita zeuden aztarnak eta bistan utziko ditugu orain».

Alkizarrek bere garaian lanerako erabiltzen zituzten elementuak berreskuratuko dituzte bidean, Berandoaingo karobia, esate baterako. Mendira egurra edo ikatza lantzeko erabiltzen zituzten bideetako bat ere egokituko dute: Ilunbeko galtzada. «100 metro inguru dira, belarra eta gainean pilatutako lurra kendu, falta ziren harriak jarri eta galtzada ikusgai jarri dugu», esan du alkateak. Bide batez, Iribetitiko pagadian egin duten interbentzioaz aritu da: «Bere garaian propio aldatutakoa basoa da eta pinudiz inguratuta dago. Jabeek pinuak botatzeko asmoa agertu dute eta horien ordez pagoa aldatuko da, pagadia bera zabaldu eta babesteko. Hernio aldera ikusten den lehenengo basoa pinudia beharrean pagadia izango da aurrerantzean».

Ez dakite lan horiek aurten egin ahal izango dituzten, pinua botatzeko berandu xamar baitabiltza. Hala eta guztiz ere, ibilbidearen gainerako zatia urte amaierarako prest egongo dela adierazi du Irazabalbeitiak. «Balio dezala honek erakusteko, gurea bezalako herriak inportanteak direla gizartearen ongizaterako eta herri honen etorkizunerako».

EGINGO DIREN LANAK

Hilerria. Alkizara doazen bisitariak biltzeko gunea antolatuko da. Auto, autokarabana eta autobusentzako aparkalekua egingo da. Informazio panelak eta iturria jarriko dira.

Berandoaingo karobia. Karobi inguruko zuhaitz eta sastrakak botako dira, paretako huntza garbituko da.

Ilunbeko galtzada. Galtzadaren bi zati berreraikiko dira garai bateko egoera berreskuratzeko: lurra kendu, zuloak bete, zorua berdindu...

Leteren borda. Dozena erdi konifero bota, egurrarekin eserleku pare bat egin eta bordaren sarrera perfilatu eta hartxintxarrezko zorua egingo da.

Itxuraingo tumulua. Babestu eta ikusgai jarriko da. Ganaduarentzako aska egokitu eta iturria jarriko da.

Santa Kruz ermita. Egurrezko behatoki bat eraikiko da ermitaren arrastoen gainean.

Iribeitiko pagadia. Oraingo pinudia botatzen denean, bertan pagoa aldatuko da.


Astelehenetik aurrera ikastetxeetan ere neurriak malgutuko dira

Gizartean bezalaxe, musukoa erabili beharko dute ikasleek ere barrualdetan, baina beste hainbat egoera aldatu egingo zaizkie, herritarron egunerokoan aldatuko diren moduan.


Inauguratu dute San Felipe beilatokia

Gaur, apirilak 7, inauguratu da Arrasateko Ignacio Zuloaga kaleko 2. zenbakian dagoen San Felipe beilatokia. Eta ostiralean ate irekiak egingo dituzte bazkideentzat, 17:00etatik 19:00etara bitartean.

San Felipe Elkarlaguntzako bazkideen eskariari erantzuteko eraiki da San Felipe beilatokia, kokapen hurbila, modernoa eta prezioan doitua izanik, azken igarobidean maite dituzten pertsonei agurra emateko eta beilatzeko.

San Felipe beilatokia Debagoienean eta Aramaion bizi diren pertsona guztiei eskaintzen zaie, pertsona bakoitzaren gurtza, sinesmena eta hileta-erritua alde batera utzita; bereziki San Felipe Elkarlaguntzako bazkideei bideratuta dago, deskontua baitute erabiltzeagatik.

San Felipe beilatokia San Felipe Elkarlaguntzarena izanik, Ojanguren Hileta Zerbitzuak ehorztetxea izango da beilatokiaren jarduera garatuko duena hurrengo 20 urteetan bien artean sinatutako hitzarmenari esker eta 2020ko urtarrilean sinatutako hileta-zerbitzuen kontratuaren osagarri gisa.

Ojanguren Hileta Zerbitzuak Kalitatearen Ziurtagiria lortu duen Debagoieneko lehen hileta-enpresa da; alde batetik UNE-EN-15017 Arauaren baitakoa, eta bestalde ISO 9001 Europako Arauaren bueltakoa, kalitatearen kudeaketari buruzkoa hain zuzen ere. UNE-EN-15017 Arau horrek sektorea zehazten du, zeinak bermatzen baitu hileten kalitatea eta segurtasun-irizpideak zorrotz betetzen direla.

50 urte baino gehiago daramatza Ojanguren Hileta Zerbitzuak Debagoienean zerbitzua ematen, eta prestakuntza handiko profesional talde bat du horretarako, hileta-zerbitzu integrala eskaintzeko baliabide onenak jarrita.


Elkartasun testuak antzeztuko dituzte bihar, Ongi Etorri Azkoitira elkartasun sareak antolatuta

Ekitaldia 19:00etan hasiko da herriko plazan.

Ongi Etorri Azkoitira elkartasun sareak Elkartasun besarkadak ekitaldia antolatu du bihar arratsalderako. Elkartasun testuen irakurketa mikrofono irekiekin egingo dute, 19:00etan, Azkoitiko plazan. Olerkien irakurketarekin nahastuko dira antzerkia eta musika. Azken asteetan herritar talde bat elkartu da, errefuxiatuei babesa eskaini eta herritar gisa gaiari dagokionez egin dezeketenaz hitz egiteko. Bilera ireki horietatik jaio da Elkartasun besarkadak ekimena, eta bihar ikusi ahalko da aste luzez landutako lana. Ongi Etorri Azkoitira elkartasun sarearen helburua da ahalik eta herritar gehien batzea ekitaldira. Edonork izango du, beraz, parte hartzeko aukera.


Udalak Iraupen luzeko zaintza izango duten sei etxebizitza berri jarriko ditu martxan

Urnietako Udalak menpekotasuna duten eta familiaren laguntza ez duten 65 urtetik gorakoentzako etxebizitza zerbitzua hobetuko du, Akan 9, Errekalde 12 eta 14 solairuarteko kokagunean.

Udal-baliabide hau 65 urtetik gorako pertsonei dago zuzenduta, beren kabuz moldatu ezin direnei eta eguneroko zereginetan (janaria prestatzea, higiene pertsonala, etxea garbitzea…) familiaren laguntzarik ez dutenei. Sei apartamentuz osatutako ekipamendua udal-baliabidea izango da, eta etxe-funtzioa izango du, laguntzeko edota zaintzeko zerbitzu eta prestazioekin batera.

Etxebizitzekin batera, igogailua

Sei apartamentuak egokitzeko obrak urtea amaitu baino lehen hasi eta datorren urtean amaituko dira. Horrekin batera, igogailu bat ere egingo da, udalaren esanetan, herritar guztiei begira, "Idiazabal eta Errekalde kaleak lotuko dituena eta etorkizuneko etxeetarako irisgarritasuna bermatuko duena."


ELAk ontzat eman du patronalaren proposamena eta, Gipuzkoako Eraikuntzaren hitzarmena sinatuko du

Hiru urterako soldata-igoerak, lanaldi-murrizketa eta lizentzien hobekuntzak adostu dira, baita osagarrien eta kalte-ordainen beste hobekuntza batzuk ere. Gainera, hitzarmena aplikatzeko lehentasuna gehitu da, Estatukoaren aldean. Asteartean sinatuko da hitzarmen berria.

Gipuzkoako Eraikuntza sektorerako hitzarmena sinatuko du ELAk astelehen honetan langile batzordearen gehiengo zabalak ontzat eman baitu patronalak egindako azken proposamena.

Sindikatuaren ustez, proposamen horrek "oso alderdi positiboak" jasotzen ditu eta "erakunde honek [ELAk] hasieratik planteatutako helburuei erantzuten die, hala nola KPIa bermatzea, lanaldia-murriztea edo hitzarmena bera blindatzea".

ELAk Donostian emandako prentsaurreko batean azaldu duenez, hitzarmenaren edukiek hiru urteko indarraldia dute (2022-24). Akordioari esker, 2022an % 4 igoko dira soldatak, 2023an KPI + % 1,25 eta 2024an KPI + % 1,25. Halaber, lanaldia 6 ordu murriztuko da.

Lizentzietan ere hobekuntzak aurreikusten ditu, besteak beste, 16ra igo dituzte laguntzagatiko orduak, eta ospitaleratzerik gabeko ebakuntzagatiko zaintzetarako bi eguneko eskubidea gehitu da. Era berean, heriotzagatiko, erabateko ezintasun iraunkorragatiko eta ezintasun iraunkor osoagatiko kalte-ordainak 150.000 euroraino igoko dira.

Horrez gain, in itinere istripua izan eta aldi baterako ezintasuna duten pertsonek soldataren % 100 kobratuko dute bajaren lehen egunetik aurrera, eta obra-kontratuaren amaieragatiko kalte-ordainak soldata osoaren % 7 izatera igaroko dira.

Gaueko lanaren osagarria oinarrizko soldataren % 25 izango da, eta lan-egutegia behar bezala aplikatzen dela bermatzeko hobekuntzak gehitzen dira, ordutegi-erregistroa gehiago kontrolatuz. Gainera, obra bakoitzeko prebentzio-baliabideak gutxienez obra-arduradunaren kategoria izan beharko du bere lana behar bezala egin ahal izateko.

Era berean, hitzarmena aplikatzeko lehentasuna gehitu da, estatukoaren aldean, eta hobetu egin da hitzarmena aplikatzeko bermearen egungo 48. artikulua; halaber, hitzarmenak aurreraeragin mugagabearekin eta hitzarmena alde bakarretik ez aplikatzea saihesten duen klausularekin jarraituko da.

Patronalarekin astearte honetan sinatuko da hitzarmena, Lan Harremanen Kontseiluaren (PRECO) Donostiako egoitzan egingo den bileran.

ELAk, sektorean % 72ko ordezkaritza duen sindikatuak "prekarietaterik gabeko sektore bat" eskatu du, baita "obrak lizitatu eta esleitzen direnean hitzarmena aplikatzea eta laneko segurtasun eta osasun arauak errespetatzea" ere.


Barrika Pirata Trail: tokiko kirol eta kultur jarduera indartzeko apustu berria

Barrikako Udalak 12.470 metroko ibilbidea izango duen kirol-proba antolatu du apirilaren 16rako. Ibilaldiak udalerriko itsaslabarrak eta barnealdea zeharkatuko ditu, eta parte hartzaileek martxa oinez edo korrika egin ahal izango dute. Izen-ematearen prezioa 10 eurokoa izango da.

Barrika Pirata Trail proba berria udaletxetik abiatuko da, eta Muriola, Barrika eta Meñakotz hondartzak zeharkatuko ditu; ondoren, udalerriaren barrualdera igaroko da, eta Txipio aldera iritsi, Butroeko itsasadarra inguratu eta Barrikako udaletxera itzuliko da berriro.

Zeharkaldia apirilaren 16an izango da, eta 09:30ean abiatuko da proba oinez egingo duten pertsonentzako; korrikan egin gura dutenek, aldiz, ordu erdi geroago hasiko dute martxa. Arduradunek azaldu dutenez, proba honek zailtasun ertaina du, 130 metroko altuera hartuko du gehienez, eta 277 metroko desnibel negatiboa eta positiboa izango ditu.

“Barrika Pirata Trail kirol eta kultur jarduera indartzeko, labarrak eta udalerriaren barruko edertasuna erakusteko, eta turismoa sustatzeko sortu da”, Vicente Garcia alkateordeak azaldu duenez. Probaren izena, Barrika Pirata Trail, itsasoari lotutako iragan historikotik dator, 1.700. urte inguruan piraten eta bukaneroen topaleku izandakoa, XIV. mendetik euskal piraten erreferentziak badaude ere.

Izen-ematearen prezioa 10 eurokoa da, eta www.rockthesport.com eta www.uno.es plataformen bidez egin ahal izango da. Ibilbidea esteka honen bidez deskargatu ahal izango da ere: https://es.wikiloc.com/rutas-senderismo/i-barrika-pirata-trail-125845854.


Gazte Astea: errefuxiatu eta deportatuen mahai ingurua

Gaztetxean izango da.


Euskadi-Cuba elkarteak AEBk ezarritako "blokeoaren amaiera" eskatu du

Bidenen Gobernuari ekonomia, finantza eta merkataritza blokeoa bertan behera uzteko eskatu dio, eta elkarretaratze bat deitu du ostegunerako, uztailak 15, 19:00etan Bilboko Areatzan.

Azken egunotan Kuban izaten ari diren mobilizazioen aurrean Euskadi-Cuba elkarteak AEBko Gobernuak eskatu du Bidenen Gobernuak ezartzen duen blokeo ekonomiko, finantzario eta komertziala bertan behera uzteko eskatzen zuen. Euskal Herria Sierra Maestra, Desembarco del Granma eta ACESMA Kubako emigrazio elkarteek ere bat egin dute eskaerarekin.

Elkarteak Kubako Iraultzari, herriari eta bere gobernuari babesa adierazi die "pandemiaren aitzakiaz aprobetxatuz, ezegonkortasun politikoa sortzeko saiakera berri baten aurrean". Hala, laster iragarriko dituzten ekintza solidarioetan parte hartzeko gonbita luzatu nahi dute.

Euskadi-Cuba elkartearen arabera, azken egunotako istiluak "ez dira osasun-krisi baten ondorio, helburu politiko nabarmenak dituen esku-hartze humanitarioa eskatzen duten agenteek ikustarazi nahi duten bezala". Protestak elikagaien, erregaiaren, sendagaien, garraioaren eta itzalaldi elektrikoen "hornidura ezaren krisiarekin" lotuta daudela azaldu dute. Gainera, berretsi dutenez, AEBko gobernuak finantzatutako kanpoko sare sozialetako lanak "egoera ekonomiko eskasa" aprobetxatu nahi du "kaosa eta ezegonkortasun politikoa" lortzeko.

Azkenik, "jada zabalduta dagoen beste gezur bat" ere salatu dute, "herrialdera laguntza materiala sartzeko debekua". Hala, Kuba hainbat herrialdetatik dohaintzak jasotzen ari dela argitu nahi izan dute.

Gertakarien harira eta babesa erakuste aldera, "Unblock Cuba: Gora Iraultza" lelopean elkarretaratzea deitu du Euskadi-Cuba elkarteak datorren ostegunerako, uztailaren 15a, Bilboko Areatzan. Sierra Maestra, Desembarco del Granma eta ACESMA elkarteek ere bat egin dute mobilizazioekin.


Errenta txikiak dituzten eta udan ERTE egoeran egon diren 300 pertsona inguruk Nafarroako Gobernuari aparteko laguntza ekonomikoa eskatu diote

Eskaerak aurkezteko epea azaroaren 20an bukatuko da eta gehienez 450 euro jaso daitezke ordainketa bakarrean.

Dirulaguntza eskatu nahi dutenek uztailaren 1etik irailaren 30era bitartean 7 egun baino gehiago aldi baterako Enplegu-erregulazioko espedienteen eraginpean eta urtean 20.000 euroko errenta ez dute gainditu behar. baldintza hauek betetzen dituztenek 229,26 euroko batez bertzeko ordainketa bakarra jasoko dute, Estatuak ematen duen prestazioa osatzeko. Oraingoz, 298 pertsonek eskaera egin dute. Azaroaren 20ra arte dago irekita eskaera aurkezteko epea.

Nork eska dezake?

Helbide fiskala Nafarroan duten pertsonek uda denboraldian bitartean 7 egun baino gehiago aldi baterako Enplegu-erregulazioko espedienteen eraginpean egon direnek eska dezakete. Gainera, eskatzaileen 2019ko urteko errenta ez da 20.000 eurotik gorakoa izanen.

Lanaldia %50etik goitikoa bada, gehienez ere 450 eurokoa izanen da; lanaldi partziala edota %50etik beherakoa bada, gehieneko laguntza 300 eurokoa izanen da.

Nola egin behar da eskaera?

Eskaera baliabide telematikoen bidez egin behar da.

Zein dokumentazio aurkeztu behar dira?

Lan-kontratua, aurreko 12 hilabeteetako kotizazio-oinarrien txostena, aldi baterako Enplegu-erregulazioko espedientea eta lan-bizitzaren txostena (biak Gizarte Segurantzari eskatu behar zaizkio).


Ingurumen eta elikadura ohiturak aldatzeko jardunaldiak, azaroan

Elikadura ohiturak, ingurumena eta nekazaritzaren etorkizuna jardunaldiak aurkeztu dituzte. Nekazaritza eta elikadura ohituretan, Oñatin zein gizartean dauden arazoekin arduratuta.

Udalak, nekazal kulturaren gainbehera eta ingurumenarekiko egoera izenarekin beka bat jarri zuen martxan etorkizunera begira plan bat abiatzeko, arazo horiei aurre egiteko asmoarekin.

Saioa Sese, Aintzira Oñederra eta Gislan elkarteak batuta izan ziren beka lortu zutenak eta lanean dihardute etorkizuneko plana aurkeztu ahal izateko. Azaroaren 9an ikerketa jende artera zabaltzea da helburua, eta datorren urteko otsailean, aipaturiko etorkizun plana aurkeztea.

Hamar saioko zikloa

Bestalde, Amaia Diaz de Monasterioguren eta Amaia Aierbek, Oñatiko natur eskolarekin elkarlanean, elikadura ohituren inguruko hamar tailerreko ziklo bat antolatu dute. Urrian egin dute lehena eta hilabetero tailer bat egingo dute. Bigarren tailerra, azaroaren 12an izango da jardunaldien barruan, eta elikadura kontzientea izango du hizpide.

Azaroaren 15ean, EHKOlektiboak eta Landarlan ingurumen elkarteak, Zure platerean hasten da mundua dokumentala emango dute zine aretoan, eta ondoren, solasaldia egingo dute herriko elkarte, ekoizle eta gerturatzen den jendearekin, egoerarekiko sentsibilizazioa aurkitu nahian.

Azkenik, kasu honetan ere, EHKOlektiboak eta Landarlan ingurumen elkarteak antolatuta, azaroaren 19an, Elkoro baserrira etxalde-bisita eta bertako produktuen dastaketa egingo dute.


AEKren aldeko bultzada Txorierrin

Aurten Korrika antolatuz gero, euskararen aldeko lasterketa atzo amaituko zatekeen. Atzo, eta Bultza euskaltegiak! Bultza euskara! dinamikaren baitan, AEK-k 80 ekitaldi baino gehiago antolatu zituen Euskal Herrian, “euskararen lekukoa, euskaltegien aldeko bultzada, kalean egon zedin". Ekitaldiak Erandiogoikoan, Derion eta Larrabetzun egin ziren Txorierrin. Gainera, AEKren arduradunek jakinarazi zuten 2022ko Korrika martxoaren 31tik apirilaren 10era izango dela.

AEKren arduradunen esanetan, mendi erditik gorako ibilbidean euskaltegiek ondorio emankorrak sortu dituzte eta euskarak hiztun berri asko irabazi ditu azken hamarkadetan. “Euskal Herrian nahiz munduko hainbat tokitan, aurten 40.000tik gora herritar dabiltza euskaraz komunikatzeko bidea egiten, bai horixe! Hala eta guztiz ere, argi dago oraindik lan handia dugula egiteko: Euskal Herriko herritarren % 55 erdaldunak dira, eta, beraz, euskaltegi guztiak dira beharrezko jendarte euskalduna amets badugu”.

Euskaltegi sendoak behar direla aldarrikatu dute. “Horretarako, ezinbestean, EAEko, Nafarroako eta Ipar EHko administrazioetatik bultzada estrategikoa eman behar zaio arloari. Zuen bultzaden ondorioz, agintari politikoak mugiaraziko ditugu, nola ez! Alta, hori ez da nahikoa izango, euskarak herria behar baitu; helduen euskalduntzemugimendua sustatzeko eta euskaltegiei bultzada emateko, denok egin dezakegu geure ekarpena: egunero eta aukera dugun guztietan euskara erabiliz eta prestigiatuz, jendea euskaltegietara joan dadin animatuz, matrikulazio-kanpainak sustatuz, euskaraz bizitzeko nahia plazaratuz...”.

Bestalde, pandemiak Korrika datorren urtera atzeratzera bultzatu du AEK. “Korrika atzeratu dugu, baina ez dugu bertan behera utzi; eta, gainera, azpimarratu behar dugu oraindik ere nahitaezkoa dela duela 40 urte jaio zen ideia ero eta zoragarri hura gauzatzea. Hortaz, AEKn buru-belarri ari gara lanean datorren urtean 22.KORRIKA egin ahal izateko. 22. KORRIKA inoiz baino beharrezkoagoa izango da, eta zuon guztion bultzada beharko dugu. Ziur gaude babes erraldoia jasoko dugula zuengandik”.


Auto bat irauli egin da Lerinen, bidean zegoen animalia bat saihesten saiatuta

Istripua atzo 22:10ean gertatu zen, NA-601 errepidean, Lerin parean, eta ibilgailua gidatzen ari zen emakumea arin zauritu zen.

Emakume bat arin zauritu da Lerinen, Nafarroan, bidean zegoen animalia bat sahiesten saiatu eta gidatzen ari zen ibilgailua irauli ostean.

Istripua atzo 22:10ean gertatu zen, NA-601 errepidean, Lerin parean, eta emakumea Lizarrako ospitalera eraman zuten.

Ibilgailua bide erdian irauli egin zen , eta Lodosako suhiltzaileek kendu zuten, Nafarroako Guardia Zibileko agenteak eginbideez arduratzen ziren bitartean.


Zelaitxo Baserrian bisita gidatua eta ahuntz-gazta dastaketa

Disfrutoi horiek! Aste honetan Añua herriko Zelaitxo Baserriko ahuntzak bisitatu ditugu, eta Iñaki Eceiza gaztagilearen artisau gazta probatu dugu. Orain, bisita gidatu bat eta gazta dastaketa bat zozkatuko dugu. Parte hartu nahi duzue?

Azken asteetako isiltasunaren ostean, Disfrutometroa bueltan da ALEAra, eta, gainera, zozketa berri eta oso berezi batekin. Aste honetan bisitatu dugun Zelaitxo Baserriarekin eta Iñaki Ezeiza gaztagilearekin elkarlanean, bi gauza zozkatuko ditugu:

Bisita gidatua: Añua herriko (Burgu) Zelaitxo Baserrian, ahuntz-gaztaren artisau elaborazioa eta baserriaren egunerokotasuna ikusi ahal izango ditugu, baita ahuntzekin egon ere.

Gazta dastaketa: bisita gidatuaz gain, Zelaitxo ahuntz-gazta dastatzeko aukera izango da, baita bertan erosteko ere.

Irteera datorren astean egingo da, apirilaren 3tik 9ra arteko astean, baina egun zehatza aurrerago zehaztuko dute. Guztira, hiru irabazle izango dira, eta bakoitzak beste lagun bat eramateko aukera izango du.

Baina, zer egin behar da parte hartzeko? Oso erraza da:

Instagram-eko argitalpen honi "atsegin dut" eman.

@eldisfrutometro eta @zelaitxobaserria kontuak jarraitu.

Norekin egingo zenuke bisita gidatua? Pertsona hori aipatu iruzkinetan.

Story-etan zozketa elkarbanatzea eskertzen da.

Nahi adina aldiz parte hartzeko aukera dago, betiere pertsona ezberdinak aipatuta.

Zozketa apirilaren 2an, igandean, 21:00etan egingo da.

Zorte on guztioi!

Jarraitu Disfrutometroa Instagramen eta parte hartu zozketan hemen: @eldisfrutometro


Iritsi da lehia azkenean

Lehen bi partida ofizialen atzerapenaren ostean, gaur ekingo dio sasoiari Bidasoak, Europa Ligan, Paucen aurkako kanporaketarekin


Santuenea, ospakizunez jositako ikasturte hasierara begira

Ospakizunez betea dator ikasturte hasiera hau Santueneara. Ostiral honetan egingo diote harrera, eta astebete beranduago, festa giro betean murgilduko da auzoa.

Uda amaitzear da bai, baina festa giroa ez. Santueneak hartuko du jaien lekukoa irailaren 15etik 17ra. Aurrez, beste hitzordu bat, ostiral honetarako, irailaren 8rako; 2023-24 ikasturte berriari harrera egiteko ospakizun arratsaldea iragarri dute.

Ikasturte hasiera Santuenean

Irailak 8, ostirala

18:00 Haur jolasak eta ikasturte hasierako afari-merienda, musikarekin girotuta, Santueneako plazan eta inguruan. Euria bada, auzoko frontoian.

Antolatzailea: Santuenea Kultur Elkartea.

Laguntzailea: Usurbilgo Udala.

Jaiak

Irailak 10, igandea

Balkoiak apaintzeko lehiaketaren hasiera (zenbakiak banatuko dira)

Irailak 15, ostirala

16:00 Ur jolasak.

17:00 Txupinazoa.

Ondoren, globo gerra.

18:00 Txokolatada (Zaharren Egoitza).

18:15-18:30 Patata tortilla lehiaketarako tortilla entregatzea.

18:30 Karro-kalejira eta poteo mozorrotua.

Ondoren, buruhandiak.

21:00 Patata tortilla lehiaketaren irabazlea.

Ondoren, bakoitzaren tortillekin, auzo afaria.

23:30 Kontzertuak: THE HASTELEN´S eta MUXUTRUK ERROMERIA.

Ondoren, txosnan jarraituko dugu farra.

Irailak 16, larunbata

10:00 Umeen tailerrak.

12:00 QUE TOKE EL DE ALAU txaranga.

13:00 Buruhandiak.

14:00 Haurren bazkaria (norberak ekarria, bertan edaria eta postrea banatuko dira).

15:30-16:00 Muserako izen-ematea.

16:00 Mus txapelketa.

16:00 Antzerkia: Pirata Garrapata.

17:30 Txokolatada (Tragoxka).

18:30 Buruhandiak eta KE TOKE EL DE AL LAU txaranga.

19:00 Sardin jana.

21:00 ANKOKER trikipoteoa.

00:00 Dj Gaua: DJ FANTASIA, DJ MAIK eta DJ FI/DJ GURRU/DJ AZIDO DOMINGO.

Irailak 17, igandea

9:00 Esnadeia JON&JON.

11:00 Apar festa.

11:00 Toka eta igel txapelketak.

12:00 Hamaiketakoa txosnan.

12:00 Zanpantzarrak.

14:00 Auzo bazkaria. Menua: entsalada, oilasko errea, postrea eta edaria. Tiketak Zaharren Egoitzan, Tragoxkan, Aitzagan eta Artzabalen.

Ondoren, bingoa.

18:00 Buruhandiak eta Karro-kalejira.

19:00 Piper dastaketa.

19:30 Balkoi apaintze lehiaketako eta argazki lehiaketako saridunak.

19:45 HISPANOAMERICA MARIATXIAK.

21:00 Festen amaierako traka.

Antolatzailea: Santueneako Jai Batzordea.


Unai Lizarralde: &quot;Gure helburua Santurtziri irabaztea da&quot;


Esku pilotan jokatu nahi dutenentzat bilera deitu du Zarautz Kirola Elkarteak

Sasoian.info ZKEko pilota atalak esku pilotan jokatu nahi duten haurrei deialdia luzatu die; hau da, 2001, 2002, 2003 eta 2004 urteetan jaiotakoei. Hori horrela. ostiral honetan (irailaren 26an) bilera egingo dute Zinema frontoian, 17:00etan. Bertan, batik bat, 2014-2015 ikasturerako pilota entrenamendu saioak nola osatu izango dute hizpide.


Atxikimendu ugari bildu ditu Greziatik haurrak ekartzeko ekinbideak

45 eragiletik gora batu zaizkio igarobide seguruak irekitzeko Ongi Etorri Errefuxiatuak eta Mugak Zabalduz elkarteek egindako eskaerari


Trolls 2: Gira mundial familiarteko filmaren emanaldia

Altsasu. Trolls 2: Gira mundial familiarteko filmaren emanaldia. 17:00etan, Iortia kultur gunean.


Irungo historiarekin lotutako lau artikulu berri

Luis de Uranzu Kultur Taldeak (LUKT) Bidasoko Ikaskuntzen Aldizkariko Ikerlanak bildumaren ale berri bat kaleratu du, udaleko Kultura sailak babestuta. 31. edizio honetan lau artikulu bildu dituzte eta, orotara, 476 orrialde ditu aldizkariak.

Ez dute gai bakar bat landu eta lau artikulu luzeetan Irungo historiari lotutako gai ezberdinak jorratu dituzte. Horien egileak izan dira Maria Dolores Fernandez de Casadevante Romani eta Ramon Guirao irundarrak eta Juan Carlos Jimenez de Aberasturi eta Mikel Zabaleta errenteriarrak.

Nuria Altzaga Kultura zinegotzia aurkezpenean izan da eta argitalpen hau “hiriko historia aztertzeko erreferentzia berri bat” dela. Segidan, tokiko gaiekin lotutako ikerketa sustatzen jarraituko dutela adierazi du Altzagak, “seguru nago interes handikoa izango dela hala herritarrentzat nola aurrerantzean kontu horiek jorratu nahi dituzten ikerlari guztientzat”.

Liburua koloretan inprimatu dute eta jada salgai dago 28 euroan hiriko liburu dendetan eta kioskoetan. LUKTeko bazkideentzako prezioa 23 eurokoa da.

Aldizkaria

Aitzinsolasa Jose Monjek idatzi du, LUKT elkarteko kideak eta Oroitzapen izena du. Gainontzeko lau artikuluak honako hauek dira: Italia faxistaren ordezkaritza kontsularra euskal kostaldean, okupazio alemanaren garaian, Juan Carlos Jimenezena.

Eskertzazko sermoi panegirikoa, Irungo unibertsitate noble eta leialean predikatutakoa, Junkaleko ama birjin santuari eskerrak emateko, jurisdikzio arrunta jasotzearen faboreagatik, Hondarribiko hiri ausartetik bereizita, Martin de Ariztimuño frantziskotarrak emana. Egilea, Maria Dolores Fernandez de Casadevante.

Bozketak Irunen Errestaurazioan. Udal hauteskundeak eta boto ematea (1876-1923). Egilea Mikel Zabaleta izan da.

Behobiako gotorlekuaren defentsa eta Irun eta Hondarribiaren konkista liberalen aldetik, lehen karlistaldian, garaiko prentsaren arabera. 1835eko ekaina-1837ko maiatza. Ramon Guirao izan da egilea.


Agintaldiko azken aurrekonturako proposamena prest du Azpeitiko Udal Gobernuak

22.847.155 euro izango ditu Azpeitiko Udalaren 2023ko aurrekontuak, aurtengoak baino 1.100.000 euro gehiago, %5eko igoerarekin. Babes soziala, tokiko ekonomia sustatzea eta energia trantsizioa "ardatz" hartuta osatu du proposamena EH Bilduren udal taldeak. Abenduaren 13ko udalbatzarrean onartuko dituzte 2023rako kontuak.

Azpeitiko Udal Gobernuak gaur aurkeztu du 2023rako udal aurrekontuen proposamena. EH Bilduren udal taldeak gehiengo osoa duela kontuan hartuta, proposamen hori da, ezuste handirik ez bada, aurrera irtengo dena datorren abenduaren 13ko udalbatzarrean, bilkura horretan landuko dituzte-eta 2019-2023 udal agintaldiko azken aurrekontuak izango direnak.

22.847.155 euro izango ditu Azpeitiko Udalaren datorren urteko aurrekontuak, aurtengoak baino 1.100.000 euro gehiago. 2022koa zen orain arte udalak izan duen aurrekonturik handiena, baina 2023koak gaindituko du, %5eko igoerarekin; Foru Funtsetik 900.000 euro gehiago jasotzeak eta udalak jasoko dituen bestelako dirulaguntzak daude aurrekontuaren hazkunde horren oinarrian, Nagore Alkorta alkateak gaurko agerraldian azaldu duenez. "Azpeitiarren beharrei erantzuteko" aurrekontua osatu dutela esan du alkateak, eta Udal Gobernuaren proposamenaren "ardatz" diren hiru arloak aipatu ditu: "Arlo estrategiko guztiek handituko dute bere gastu ahalmena, arlo soziala indartu, tokiko ekonomia sustatu eta energia trantsiziorako oinarriak jartzen jarraitzeko".

Pandemiaren atzetik etorri diren gerra, prezioen igoera eta inflazioa tarteko, aurten ere aurrekontuak "testuinguru aldakor eta ziurgabetasunez betean" landu behar izan dituztela esan du Alkortak, baina faktore horiek guztiak kontuan hartuta ere, alkatearen ustez "Azpeitiko Udala inoiz baino sendoago agertzen da egoerari aurre egiteko eta egungo zein etorkizuneko beharrei erantzuteko". Herria eta herritar guztiak "kontuan" izango dituen aurrekontu proposamena landu du Udal Gobernuak Alkortaren aburuz, "pertsonak ardatz" dituena, bereziki "zaurgarrienak", horiek babestuta "herri orekatu eta justuago baterako bidea urratuz". Gai estrategikoei "anbizioz heldu" eta "aurrekontu proiektu sozial eta jasangarria osatu" dutela ere esan du alkateak, eta "bi helburu bete" dituztela gaineratu du: 2019-2023 agintaldirako EH Bilduren programan jasotakoak eta aurreikusitako proiektuak gauzatzea, batetik; eta azpeitiarren ongizatea bermatzea, bestetik.

Gizarte politikak indartzea xede

Inflazioak eta bizitzaren garestitzeak "guztioi eragin" arren, "guztioi modu berean ez" diela eragiten gogoratu du Leire Goenaga Ogasun eta Gizarte Zerbitzuetako batzordeburuak. Horregatik dira "beharrezkoak pertsona zaurgarrienak babesteko neurriak", eta horietan sakondu nahi izan du Udal Gobernuak aurrekontu proposamen berriarekin.

Udalaren sail "ia guztiek" izango dute 2022an baino aurrekontu handiagoa 2023an, baina Gizarte Zerbitzuen sailarena nabarmendu dute gaurko agerraldian. Azken urteetan urtetik urtera hazten joan da, eta 2023an %15 haziko da departamendu horren aurrekontua. Horrez gain, herritar zaurgarrienak babesteko eta desberdintasun sozialei aurre egiteko gizarte larrialdiko laguntzak eta udalaguntzak %10 igoko direla jakinarazi du Goenagak; 539.000 euro bideratuko ditu udalak arlo horretara. Pentsio baxuak dituztenentzako laguntzei eutsiko die erakundeak datorren urtean, eta mendekotasun egoeran dauden herritarrei eskaintzen dien etxez etxeko laguntza "handitu" egingo du, 717.000 euroko diru poltsarekin. "Zaintza eta akonpainamentu sareak sortuz behartutako bakardade egoerei aurre egiteko neurriak hartzen jarraituko dugu, hala nola, eguneko unitatea handituz eta etxebizitza tutelatuen eskaintzarekin. Zahartzaro duin eta zoriontsua izan dezagun neurriak hartzen jarraituko du udalak datorren urtean ere", adierazi du Goenagak. Ongizate emozionalari begira aurten martxan jarri dituzten egitasmoekin jarraituko dutela gaineratu du, eta horiei proiektu berri bat gehituko zaie, udalak Osakidetzarekin elkarlanean garatuko duena; gaurko agerraldian ez dute horren gaineko xehetasun gehiago eman, baina herritarren ongizate emozionala hobetzen laguntzeko egitasmoetarako 59.000 euro jarriko dituzte.

Tokiko ekonomia eta energia trantsizioa

Tokiko ekonomia sustatzeko dirulaguntzak mantendu egingo ditu udalak datorren urtean, 400.000 eurorekin. Laguntza horiek "momentuko beharretara" egokitzen joan da erakundea azken urteetan, eta horrela egiten jarraitzeko "konpromisoa" dutela esan du Aitor Bereziartua zinegotziak: "Bide horretan, sektore ezberdinei lagundu, jarduera ekonomiko berriak eta kalitateko enplegua sustatu, eta langabezia murrizteko ahaleginean jarraituko dugu". Iraurgi Berritzen garapen agentziara 400.972 euro bideratuko ditu udalak, eta lehen sektoreari lotuta, Azoka Plaza "indartzen" eta "bertako produktuen kontsumoa sustatzen" jarraituko dute, Bereziartuak azaldu duenez.

Energia trantsizioari dagokionez, Azpeitian "oinarri sendoak" jartzen ari direla adierazi du zinegotziak, udala energia berriztagarrien aldeko "apustu irmoa" egiten ari dela gaineratuta. "Ekindar 2023. urtean martxan jarriko da. eta pixkanaka. eraikin publikoetako teilatuetan eguzki plakak jartzen ari gara. Igerilekuan geotermia sistema eta eguzki plakak jarriak ditugu, udaletxean ere bai. Epe laburrean, Azoka Plazan eta Soreasun jarriko ditugu, eta 2023an lanketa horretan jarraituko dugu. Argiteria publikoan ere lautik hiru argi LED-ak dira, eta falta diren horiek aldatzeko proiektua ere egina dugu; 760.000 euro jarri dira", zerrendatu ditu Bereziartuak energia eraginkortasunaren eta berriztagarriaren arloan udalak martxan dituen edota jarriko dituen proiektuak. Haren hitzetan, "jasangarritasunaren bidetik Azpeitia hobetzen jarraitzeko helburua du udalak".

Azpiegiturak eta inbertsioak

2023rako aurrekontu proposamenean jaso dituzten azpiegituren hobekuntzak eta inbertsio nagusiak izan ditu hizpide Josu Labaka zinegotziak. Herriko azpiegiturentzat eta horien mantenimenduarentzat "diru gehiago" jarriko dutela esan du Labakak. "KPIaren igoera dela eta, hornidura gastuen hazkundea aurrikusi da, eta udal zerbitzuetarako ere bai: kale garbiketa eta mantentze lanak, eraikinen garbiketa...", zehaztu du, eta gaineratu du udalaren helburua "herritarrei kalitatezko zerbitzuak eskaintzea eta bermatzea" dela.

Agintaldiko azken aurrekontuarekin "azken hiru urteotan egindako lanketa borobiltzen saiatuko" da Udal Gobernua. Labakaren esanetan, 2019-2023 eperako zuten programaren "ehuneko handi bat" beteta bukatuko dute agintaldia. Dagoeneko martxan dituzten proiektuak bukatzea da, beraz, asmoetako bat, Labakak baieztatu duenez; bide horretan, 2022rako aurreikusitako zenbait proiektu ere txertatu dituzte 2023ko aurrekontu proposamenean.

Inbertsioen atalean, irisgarritasunari lotutako urbanizazio lanak egin nahi dituzte datorren urtean 1766ko Matxinada kalean, Urrestillan, Sanjuandegiko skate parke zaharrean eta Arana Goikoan, eta Sistiagaerrekako bidea konpontzea ere aurreikusten dute. Haur parkeei dagokioenez, hiru –ez dute zehaztu zeintzuk– eraberrituko dituzte, eta gainerakoetan ere hobekuntza lanak egingo dituzte. Kultur eta kirol eraikinak egokitzeko lanekin jarraituko dutela esan du Labakak, eta Soreasuko kulturgunean musika eskolaren egoitza berria prestatzea eta Telefonica zaharraren eraikineko lanak bukatzea –Aste Santu ingururako, Labakak esan duenez– izango dira, azpiegiturei dagokienez, udalaren 2023rako erronka nagusienetakoak.


Knorr-Bremsek Iruñeko planta handituko du, eta 142 enplegu sortu

Trengintzako osagaien enpresak 50 milioi euroko inbertsioa egingo du fabrikan, egun dituen 213 beharginen lantaldea egonkortuta


Udako GUKA magazina: bosgarren atala

Bosgarren atalean, Andoni Elduaien kazetaria Violeta Brandes gida turistikoarekin elkartuko da Zumaian. Zumaian abiatu eta Urola Kosta osoa itsasontzian zeharkatuko du bikoteak 'Elkanoren Talaiak' ibilbidea osatzeko. Orion amaituko dute bidea.

Urola Kosta eskualdea osatzen duten txoko, istorio eta protagonistei ahotsa ematea izan du helburu orain arte GUKA magazinak, eta helburu bera izango du udako GUKA magazin bereziak ere. Ostiralero egongo da ikusgai atal berria UKTko tokiko hedabideetan, Urola Kostako Hitzan eta Erlo Telebistan, eta bertan, Andoni Elduaienek, Mireia Galarzak eta Gorka Peñagarikanok udan zehar eskualdean egin daitezkeen plan proposamenak landuko dituzte.

Bosgarren atalean, Andoni Elduaien kazetaria Violeta Brandes gida turistikoarekin elkartuko da Zumaian. Zumaian abiatu eta Urola Kosta osoa itsasontzian zeharkatuko du bikoteak 'Elkanoren Talaiak' ibilbidea osatzeko. Orion amaituko dute bidea.


Andatzako udako indusketa arkeologikoetan izen-emateko aukera

Andatza II eta II Irigain eremuetan uda honetan indusketa lanetarako boluntarioak behar ditu Aranzadi Zientzia Elkarteak.

Aurreko urteetan egin izan duten moduan, herri honen iraganean arakatzeko aukera ederra izango da uda honetan ere. Aranzadi Zientzia Elkarteak abuzturako eta irailerako antolatu dituen indusketa arkeologikoen berri eman du. "Ikerketa arkeologikoak Aranzadi Zientzia Elkarteak udan garatzen dituen jarduera nagusietako bat dira. Koba, dolmen, herrixka, galtzada, gaztelu, ermita eta abarretan erregistratzen den informazioa ezinbestekoa da gure iragana ezagutzeko eta gure ondarea kontserbatzeko. Aranzadiren ikerketa arkeologiko horiek bertako zuzendarien, ikasleen eta bertan inplikatutako pertsona guztien boluntariotza-lanari esker egiten dira. 2023ko kanapainetan parte hartu nahi baduzu honako formularioa bete", azaldu du Aranzadik.

Besteak beste, Usurbilen egingo dira lanok; zehazkiago esanda, Andatza II eta III eremuan (abuztuaren 7tik 19ra) eta Irigainen (irailean) egingo dituzte. Zereginotan aritzeko boluntario bila dabil Aranzadi. "Aranzadiren ikerketa arkeologiko horiek bertako zuzendarien, ikasleen eta bertan inplikatutako pertsona guztien boluntariotza-lanari esker egiten dira. Era berean, udalekin eta aztarnategiak dituzten udalerrietako herritarrekin lankidetzan garatzen dira. Hori guztia dela eta, eskerrak eman nahi ditugu boluntariotza arkeologiko horrengatik; izan ere, horrela izan ezean, proiektuak ezingo lirateke burutu".

Aurtengo udako indusketa lanetan parte hartu nahi duten interesdunek ekainaren 1a baino lehen eman beharko dute izena doan.

Andatza II eta III

Zehaztasunak: "Andatza mendia ikertzeko proiektu honetan bi aztarnategi desberdinak industen ari dira: Andatza III Brontze Aroko monumentu megalitikoa eta Irigain izeneko erromatar garaiko bizitokia."

Mota: Indusketa arkeologiakoa.

Kronologia: Neolitoa - Burdina Aroa.

Indusketa-datak: Abuztuak 7-19.

Zuzendaritza: Manu Ceberio, Izaro Quevedo.

Hizkuntza: elebiduna (gaztelania eta euskara).

Izena emateko prezioa: doakoa (mantenua barne).

Leku-kopurua: 5.

Laguntzaileak: Usurbilgo Udala, Gipuzkoako Foru Aldundia.

Irigain

Mota: Aire zabaleko aztarnategia.

Kronologia: erromatar garaia.

Jarduera-datak: irailean.

Zuzendaritza: Manu Ceberio, Izaro Quevedo.

Hizkuntza: Elebitan (gaztelera y euskara).

Izena emateko prezioa: doakoa (bazkariak barne).

Leku kopurua: 5.

Laguntzaileak: Usurbilgo Udala eta Gipuzkoako Foru Aldundia.

Izen-ematea: udako indusketak

Informazio gehiago, aranzadi.eus atarian.


Gaur jokatuko dira Zikuñaga Papelera Torneoko zortzi finalak, bailarako 17 esku pelotarirekin

Final guztietan izango da Urumea bailarako pelotaririk. Goizean jokatuko dira aurreneko lauak, 10:30etan hasita; eta arratsaldean beste lauak, 16:30etatik aurrera. Hernaniko kiroldegiko frontoian izango dira denak.

Egun haundia du gaurkoa esku pelotak, Hernanin. Bertan jokatuko dira, kiroldegiko frontoian, Zikuñaga Papelera Torneoko finalak, zortzi guztira; eta Urumea bailarako pelotariak izango dira protagonista: 30 finalisten artean, 17 dira bailarakoak.

Aurreneko zortzi txapelak jokoan, goizean

Goizean jokatuko dira aurreneko lau finalak, 10:30etan hasita. Eta lau hernaniar izango dira kantxara ateratzen lehenengoak, alebin mailakoak: Kimetz Ziganda eta Ekhi Oses ariko dira, Amets Makatzaga eta Manex Alberdiren kontra.

Ondoren, kadeteen bigarren mailakoa jokatuko dute, eta bertan ariko dira Deskarga hernaniarra eta Elizegi goizuetarra, Oiarpeko Zabaleta eta Aranbururen kontra. Partidu berdindua espero da, eta bailarakoek, Zabaleta aurrelaria saihestea izango dute klabea txapela janzteko, bera baita partiduko pelotaririk arriskutsuena.

Jubenilen bigarren mailakoa jokatuko dute segidan, Hernaniko beste bikote batekin: Anartz Oiartzabalek eta Oinatz Insaustik, Gure Txeruko Eizagirre eta Olaskoaga izango dituzte aurrez aurre. Oiartzabalek errematearekin asmatzea izango da gakoa, getariarrek oso pelota gutxi huts egiten baitituzte.

Eta goizeko jaialdia bukatzeko, nagusien lehenengo mailako finala izango da jokoan: Iñigo Labaka hernaniarra ariko da bertan, Eskudero andoaindarra lagun duela, Artetxe lasartearraren eta Irazustabarrena alegiarraren kontra. Kontrarioak izango dira faborito, Irazustabarrena nagusi izaten delako. Labakak gogotik egin beharko du lan, eta partidua aurreko koadroetan jokatzen saiatu beharko dute, Eskuderok min egin dezakeelako; baina ezusteko haundia litzateke beraien garaipena.

Sei hernaniar eta bi astigartar, arratsaldeko finaletan

Goizeko jaialdia bukatuta, atseden hartuko du txapelketak, baina arratsaldean izango da bueltan, beste lau final jokatzeko, 16:30etatik aurrera. Eta horietan guztietan ere, ariko dira bailarako pelotariak.

Aurrena, infantilek jokatuko dute, banakako final bakarra, lau t'erdian: Xuban Iturbe eta Oier Azpeitia hernaniarrak ariko dira, aurrez aurre.

Kadeteen lehenengo mailako finalaren txanda izango da ondoren: Jon Jara eta Unai Etxarri hernaniarrek jokatuko dute, Gaztelekuko Arrillaga eta Belokiren kontra. Bikote andoaindarra izango da faborito, Jara eta Etxarri ez baitaude momenturik onenean, biak ere eskuak justu xamar dituztela. Baina finalera iristea lortu dute, eta daukaten lehiarako eta sufritzeko gaitasunarekin, ezustekoa eman dezakete gaurkoan.

Jubenilen lehenengo mailakoa jokatuko dute ondoren, eta horretan, bikote astigartar bat ariko da txapelen bila: Aimar Mujikak eta Ekain Lizeagak jokatuko dute, Oiarpeko Aranburu eta Zalakainen kontra. Atzoko partiduaren nekeari eman beharko dio buelta Lizeagak, Astigarragako Pelota Txapelketaren finala jokatu baitzuen.

Eta torneoari bukaera emateko, nagusien bigarren mailako finala izango da jokoan. Garikoitz Arizmendi eta Josu Altuna hernaniarrak saiatuko dira, txapelak etxean geratu daitezen; eta aurrez aurre izango dituzte Epleko Taberna eta Mitxelena. Partidu berdindua izatea espero da, eta Tabernaren jokoa saihestu beharko dute hernaniarrek. Hori lortuz gero, eta Arizmendik aurrean asmatuta, aukera daukate txapelak janzteko.

100dik gora esku pelotari aurten, 21 taldetakoak

Gaurko finalek jarriko diote errematea, aurtengo txapelketa arrakastatsuari. Bigarren edizioa izan du Zikuñaga Papelera Torneoak, eta kadete, jubenil eta nagusien mailetan, 102 esku pelotari aritu dira lehian, 21 talde ezberdinetakoak; denak Gipuzkoakoak, Goizuetako Umore Ona izan ezik. Horietatik, 24 pelotari iritsi dira finaletara, eta erdiek jantziko dute txapela gaur.

Hiru maila horietako partehartzaileei, gehitu behar zaizkie alebinetan binaka eta infantiletan banaka lau t'erdian aritu direnak. Bi horietan, Hernaniko pelota eskolako gaztetxoek hartu dute parte. Alebinetan, hamar esku pelotari aritu dira, bost bikote osatuta; eta infantiletan, beste horrenbeste izan dira partehartzaileak, hamar hernaniar buruz buru. 20 pelotari horietatik, sei ariko dira gaurko bi jaialdietan, txapelaren bila.

Egun intentsoa izango da gaurkoa, Hernaniko kiroldegiko frontoian; eta aukera ederra dute herritarrek, etxeko pelotariak ikustera eta animatzera joateko, tarteak errespetatuz.

GOIZEAN (10:30)

Alebinak

Kimetz Ziganda-Ekhi Oses (Hernani)

Amets Makatzaga-Manex Alberdi (Her.)

Kadeteen 2garren maila

Deskarga-Elizegi (Hernani-Umore Ona)

Zabaleta-Aranburu (Oiarpe)

Jubenilen 2garren maila

Oiartzabal-Insausti (Hernani)

Eizagirre-Olaskoaga (Gure Txeru)

Nagusien 1go maila

Artetxe-Irazustabarrena (Intza-Intxurre)

Eskudero-Labaka (Gazteleku-Hernani)

ARRATSALDEAN (16:30)

Infantilak lau t'erdian

Xuban Iturbe (Hernani)

Oier Azpeitia (Hernani)

Kadeteen 1go maila

Jara-Etxarri (Hernani)

Arrillaga-Beloki (Gazteleku)

Jubenilen 1go maila

Mujika-Lizeaga (Mundarro)

Aranburu-Zalakain (Oiarpe)

Nagusien 2garren maila

Arizmendi-Altuna (Hernani)

Taberna-Mitxelena (Eple)


Jon Gurrutxaga bigarren sailkatu da Mallabiako Bertsolari Gazteen III. Txapelketan

Atzo jokatu zen Mallabiako Gazte Taldeak antolatzen duen Mallabiako Bertsolari Gazteen Txapelketako finala, eta Jon Gurrutxaga bertsolari azpeitiarra bigarren postuan sailkatu zen. Bi kanporaketa izan ditu txapelketak; haietako bakoitzean lau bertsolari lehiatu dira, eta kanporaketa bakoitzetik bi sailkatu dira finalera. Atzoko finalean, azpeitiarrarekin batera, beste hiru bertsolari aritu ziren kantuan: Beñat Iguaran, Unai Mendizabal eta Txaber Altube. Publikoak erabaki zuen zein izan zen bertsolaririk onena atzoko saioan, eta haien arabera, Iguaran aritu zen ondoen kantuan. Bigarren postuan sailkatu zen Gurrutxaga, eta hark azaldu duenez, "oso gustura" gelditu zen egindako lanarekin. "Erritmo biziko saioa izan zen, eta uste dut jendearengana iritsi nintzela". Errigorako saskia jaso zuen sari gisa.


Errigora saski zuri berezia eskuratzeko zozketa

Aiaraldea Hedabideak Errigora ekimenaren saski zuri bat zozketatuko du.

Nafarroa Hegoaldeko ekimena da 'Errigora', bertako ekoizleekin elkarlanean zonaldeko euskalgintza bultzatzea eta ekonomikoki laguntzea helburu duena. Urtean zehar hainbat kanpaina antolatzen dituzte, Erriberako produktuak Euskal Herri osotik zabalduz.

Aiaraldea Hedabideak Nafarroako Hegoaldeko produktuz osatutako saski zuri bat zozketatuko du. Zozketan parte hartzeko azken eguna urtarrilaren 22a izango da. Esteka honetan dago eskuragarri zozketan izen emateko orria

Saski berezian hurrengo produktuak aurkituko ditu zozketaren irabazleak:

Orburuak

Pikillo piperrak

Zainzuri zuriak

Kriantza botila

Txokolatezko zigarretak

Patxaran pastak

Patxarana

Oliba-olio birjin estra

Ardo zuir apartsua

Arbendol-polboroiak


Rafael Peñalver margolariaren erakusketa

Margolari madrildarraren "Diskurtsoari gorazarre" izeneko erakusketa inauguratuko da ostiralean; inaugurazio bikoitza izango da, 6etan erakusketa-gelan eta 7etan Oreka Art aretoan.

Rafael Peñalver margolari ospetsuaren erakusketa antolatu dute Oreka Art aretoak eta Udaleko Kultura Batzordeak, elkarlanean.

Erakusketak "Diskurtsoari gorazarre" du izenburu moduan eta margolari madrildarraren azken urteetako lanak biltzen ditu.

Rafael Peñalverrek 1972an egin zuen lehen erakusketa. Mende erdi geroago, espazio asko bete ditu bere lanekin. Bere azken erakusketa "Diskurtsoari gorazarre" da.

Diskurtsoa aldarrikatzen du, guztiaren gainetik, Peñalverren erakusketa honek. "Digitalizazioaren gizarte berri honetan gero eta gehiago deshumanizatzen gara eta ia diskurtsorik ez dago. Facebooken 20 hitz erabiltzen dituzu, Twitterren 25; pertsonen artean ez da diskurtsorik egiten, esaldiak baizik. Teknologia berrien aurkako modu bat da, nahiz eta nik ere erabiltzen ditudan, eta, bestalde, masen, lerroen eta koloreen arteko elkarrizketa dagoelako, eta sentimendu horretan goraipatzen dut nik diskurtso bat".

Erakusketa ekainaren 3tik 29ra arte dago ikusgai, herriko bi espaziotan: Oreka Art aretoan eta Kulturguneko erakusketa-gelan.

Oreka Art aretoa: Astelehentik ostiralera, 18:00-19:00 h.

Kulturguneko erakusketa-gela: Astegunak, 19:00-20:30 h. / Larunbatak, 12:00-13:00 h.

Inaugurazioa ostiral honetan izango da, ekainak 3, arratsaldeko 6etan erakusketa-gelan eta arratsaldeko 7etan Oreka Art aretoan.


Kuba hizpide, jatorri askotariko emakumeek elkar ezagutzeko

Jatorri askotariko emakumeen gunean Kuba: afrikar diaspora izango dute hizpide datorren asteazkenean, Trintxerpeko Alkateordetzan. Aurtengo ikasturteko lehena izango da saio hori, eta 17:00etan hasiko da.

Emanbira elkarteko Olatz Amalur de los Santosek gidatuko du ikastaroa, eta aurreratu du arraza, kultura eta artearen fusioa izango direla landuko dituen hari nagusiak.

Kuba afrikar diaspora gisa aurkeztuko du Emanbidako kideak, “ikuspegi positibo batetik”. Xehetasun gehiago eman ditu: “Hasieran afrikarrentzat eta haien ondorengoentzat hauskorra eta krudela izan zen egoera hartatik sortutako aberastasunak azalduko dira”.


Haizea Gaztañaga, Ikerlan: Hidrogenoa, trantsizio energetikoa lortzeko giltzarria

Haizea Gaztañaga Ikerlaneko energia elektrikoa eta termikoa kudeatzeko taldearen arduradunak hidrogenoari buruzko azalpenak eman dizkigu.

Trantsizio energetikoa bultzatzeko hidrogenoa deskarbonizaziorako aukera izan daiteke. Hidrogenoaren inguruko berezitasunen berri eman digu Haizea Gaztañaga Ikerlaneko energia elektrikoa eta termikoa kudeatzeko taldearen arduradunak.


«Hezkuntzan dauden arazoak kukutzeko, polemika faltsuak sortzen dituzte»

Frantziako Hezkuntza ministro berri Gabriel Attal «komunikatzaile hutsa» dela salatu dute. Uste dute hezkuntza «gaizki» doala, eta Frantziako Gobernuak polemika «erreakzionarioak» sortzen dituela aterabideak eman ordez.


22. Korrika

10:00etatik 12:00etara, Korrika txikia.

21:00etan, Korrikaraokea, gaztetxean.


Egun bakarra ez da aski

Emakume eta Neska Zientzialarien Nazioarteko Eguna da gaur, ezkutuan edo bigarren mailan geratu ohi den andreen lana eta presentzia nabarmentzeko baliatzen den jarduna. Zenbait alorretako lau emakume zientzialarik nabarmendu dute oraindik asko falta dela berdintasuna erdiesteko.


Lasarte-Orian hiru positibo baieztatu dituzte astelehenean

Eusko Jaurlaritzako Osasun Sailak eta Osakidetzak ekainaren 7ko datu epidemiologikoak bildu dituzte, eta txostena argitaratu dute. Horren arabera, astelehenean hiru kutsatze baieztatu dituzte Lasarte-Orian, bezperan baino bat gehiago. Hilabetea hasi zenetik hamasei kasu erregistratu dituzte gurean. Intzidentzia-tasa metatua 241,53 da.

Datuak herriz herri xehatuta ematen hasi zirenetik, koronabirusak kutsatutako 1.702 lasarteoriatar atzeman dituzte, ehun biztanletik ia bederatzi (%8,9). Ia denak osatu badira ere, zoritxarrez, 23k ezin izan dute osatu eta hil egin dira. Iazko martxotik orain artekoan, azaroa izan da kutsatu gehien zenbatu dituzten hilabetea, zehazki, 275.

Beterri-Buruntzan, 11 positibo

Eskualdean 11 kutsatze zenbatu dituzte ekainaren 7an: lau Urnietan, hiruna Lasarte-Orian eta Usurbilen eta bat Hernanin. Andoainen eta Astigarragan ez dute positibo berririk atzeman. Aipatutako udalerri horiek guztiek eremu horian jarraitzen dute.

EAEn, 192 kasu 100.000 biztanleko

EAEko hiru lurralde historikoetan 201 kutsatze detektatu dituzte astelehenean; horietatik 70, Gipuzkoan. 8.454 PCR eta antigenoen proba egin dituzte kasu berriak atzemateko; positibotasun-tasa %2,4 izan da. EAEko intzidentzia-tasa metatua 192,25 da; Gipuzkoakoa, 194,16.

Osakidetzako ospitaleetan 127 pertsona daude ingresatuta; horietatik 84k sintoma larriagoak dituzte, eta ZIU unitateetan daude. Ekainaren 7an 32 paziente erietxeratu behar izan dituzte koronabirusagatik.


Taxiekin “arazo bat dagoela agerikoa dela” adierazi du Goiak

Eneko Goiak Tokiko Gobernuko Batzorde osteko prentsaurrekoan Donostiako taxiekin arazo bat dagoela onartu du. Egun 308 lizentzietatik 70 erabili gabe daude eta jendea ez dago pozik zerbitzuarekin. Goiak azaldu du Mugikortasuneko Zinegotzia taxien sektorearekin bildu zela eta batera lan egiteko konpromisoa hartu zutela. Dena den, alkatea kezkatuta agertu da eta erabaki garrantzitsuak hartzeko prest agertu da: “App-bat sortzea konponbide bat izan daiteke, baina ez badugu irtenbiderik aurkitzen lizentzia kopurua handitzeko prest egongo gara”. Goiak iragarri du datorren egunetan Mugikortasuneko Zinegotzia eta taxien sektorea berriz ere bilduko direla konponbide bat aurkitzeko.


Lurrik Gabekoen Mugimenduaren bidean barrena

Urtez urte bere helburuak mantendu baditu ere, MSTk egokitu ere egin behar izan du garai historiko bakoitzera. Lurraren, nekazaritza erreformaren eta gizarte justuago baten alde egiten du borroka; egun, 450.000 familia inguru daude Brasilgo 24 estatutan kokatuta.